qundao/data-zh-poetry huggingface dataset:
首夏
作者：陸游
朝代：宋

亂山深處著柴荆，岸幘披衣露氣清。
宴坐有書聊作伴，出遊無客獨題名。
陰陰密樹花初盡，灧灧方池水已平。
幾許人間堪笑事，今朝百舌頓無聲。
首春連陰
作者：陸游
朝代：宋

入春十日九日陰，積雪未解雨復霪。
西家船漏湖水漲，東家驢病街泥深。
去秋宿麥不入土，今年米貴如黄金。
老嫗哭子那可聽，僵死不覆黔婁衾。
州家遣騎饋春酒，欲飲復止吾何心。
出門空嘆歲華速，已見微綠生高林。
香爐
作者：陸游
朝代：宋

四座且莫喧，願聽歌一言。
請說銅香爐，崔巍象南山。
上枝似松柏，下根據銅盤。
雕文各異類，離婁自相連。
誰能爲此器，公輸與魯般。
朱火然其中，青烟颺其間。
順入君懷裏，四座莫不歡。
香風難久居，空令蕙草殘。
馬上
作者：陸游
朝代：宋

客遊多感慨，老病少歡欣。
去去穿村市，翻翻吹帽裙。
天低落平野，雁遠入寒雲。
漸覺江城近，秋笳馬上聞。
馬上
作者：陸游
朝代：宋

春殘馬上意倀倀，縱轡微吟過数坊。
緑樹成帷連藥市，清流如带繞毬場。
城荒鼓角增悲壯，苑廢雲烟尚莽蒼。
堪笑年來向詩懶，還家古錦只空囊。
馬上
作者：陸游
朝代：宋

殘年流轉似萍根，馬上傷春易斷魂。
烘暖花無經日蕊，漲深水過去年痕。
迷行每問樵夫路，投宿時敲竹寺門。
不信太平元有象，牛羊點點散烟村。
馬上
作者：陸游
朝代：宋

燈前薄飰陳鹽虀，带睡強出行江隄。
五更落月移樹影，十月清霜侵馬蹄。
荒陂嗈嗈已度雁，小市喔喔初鳴雞。
可憐萬里覓歸夢，未到故山先自迷。
馬上作
作者：陸游
朝代：宋

三十年前客帝城，城南結騎盡豪英。
湖山冷落悲陳迹，文字流傳付後生。
衰老更禁新卧病，塵埃時拂舊題名。
馬頭風捲飛花過，又得殘春一日晴。
馬上作
作者：陸游
朝代：宋

平橋小陌雨初收，淡日穿雲翠靄浮。
楊柳不遮春色斷，一枝紅杏出牆頭。
馬上作
作者：陸游
朝代：宋

白髮憑鞍一老翁，出門漏鼓尚鼕鼕。
凄涼旅思傳呼裏，零落新詩假寐中。
正苦文移来陸續，何由笠釣入空濛。
浮生正自少如意，付與秋風吹斷蓬。
馬上偶成
作者：陸游
朝代：宋

城南城北紫遊韁，盡日閑行看似忙。
刺水離離葛葉短，連村漠漠豆花香。
夕陽有信催殘角，春草無情上繚牆。
我亦人間倦逰者，長吟聊復愴興亡。
馬上口占
作者：陸游
朝代：宋

大耋光陰豈自期，即今堪喜亦堪悲。
關河隔絕初心負，憂患侵尋舊學衰。
羸馬涉溪孤店路，栖鴉滿樹曉霜時。
憑鞍殘夢悠然覺，又得浮生一首詩。
馬上微雨
作者：陸游
朝代：宋

三日觸毒暑，衣垢背汗浹。
今旦殊蕭然，涼雨吹醉頰。
瘦松無横枝，蠧竹少全葉。
渚蓮乃可念，泫泣如放妾。
豈惟人意適，我馬亦振鬛。
遠村有歸人，清溪争晚涉。
馮縣丞挽歌詞
作者：陸游
朝代：宋

尊公同故里，季父接周行。
晚憙烏衣巷，重逢玉樹郎。
名流多賞識，榮路正騰驤。
愁絕河梁上，風烟暮莽蒼。
騰騰
作者：陸游
朝代：宋

騰騰吾喪我，兀兀我忘吾。
萬事皆墮甑，一身真朽株。
江天號鸛鶴，村巷暗楸梧。
薄酒猶堪醉，歸來稚子扶。
驀山溪
作者：陸游
朝代：宋

元戎十乘，出次高唐館。歸去舊鵷行，更何人、齊飛霄漢。瞿唐水落，惟是淚波深，催疊鼓，起牙檣，難鎖長江斷。春深鰲禁，紅日宮瓦暖。何處望音塵，黯消魂、層城飛觀。人情見慣，不敢恨相忘，梅驛外，蓼灘邊，只待除書看。
驀山溪
作者：陸游
朝代：宋

窮山孤壘，臘盡春初破。寂寞掩空齋，好一個、無聊底我。嘯臺龍岫，隨分有云山，臨淺瀨，蔭長松，閒據胡床坐。三杯徑醉，不覺紗巾墮。畫角喚人歸，落梅村、籃輿夜過。城門漸近，幾點妓衣紅，官驛外，酒壚前，也有閒燈火。
驛亭小憩遣興
作者：陸游
朝代：宋

淡日微雲共陸離，曲闌危棧出參差。
老松臨道閲千載，杜宇號山連四時。
漢水東流那有極，秦關北望不勝悲。
郵亭下馬開孤劍，老大功名頗自期。
驛壁偶題三首·其一
作者：陸游
朝代：宋

纍纍驛門堠，杳杳寺樓鐘。
葉落樹陰薄，雲生山崦重。
交親窮未棄，父子老相從。
惟待新粳熟，高眠聽夜舂。
驛壁偶題三首·其三
作者：陸游
朝代：宋

過市未十里，入山知幾重。
幽林聞格磔，淺瀨見噞喁。
小甕家家酒，衡門世世農。
班生定癡絕，辛苦覓侯封。
驛壁偶題三首·其二
作者：陸游
朝代：宋

去去投山驛，悠悠解橐裝。
斜陽穿破廄，落葉滿空廊。
舞簡村巫醉，塗朱野女粧。
近行吾亦倦，假寢據胡床。
驛舍海棠已過有感
作者：陸游
朝代：宋

凄涼古驛官道傍，朱門沈沈春日長。
暄妍光景老海棠，顛風吹花滿空廊。
物生榮顇固其常，惜哉無與持一觴。
遊蜂戲蝶空自忙，豈知美人在西廂。
我雖已老猶能狂，竚立爲爾悲容光。
盛時不遇誠可傷，零落逢知更斷腸。
驛舍見故屏風畫海棠有感
作者：陸游
朝代：宋

厭煩只欲長面壁，此心安得頑如石。
杜門復出嘆習氣，止酒還開慚定力。
成都二月海棠開，錦繡裹城迷巷陌。
燕宫最盛號花海，霸國雄豪有遺迹。
猩紅鴨緑極天巧，疊蕚重跗眩朝日。
繁華一夢忽吹散，閉眼細思猶歴歴。
憂樂相尋豈易知，故人應記醉中詩。
夜闌風雨嘉州驛，愁向屏風見折枝。
骨相
作者：陸游
朝代：宋

骨相元知薄，功名敢自期。
病侵彊健日，閑過聖明時。
形勝輪臺地，飛騰瀚海師。
江湖雖萬里，猶擬綴聲詩。
高卧
作者：陸游
朝代：宋

省戶歸來不計年，悠然高卧鏡湖邊。
鈎簾每對千峰雨，接竹新分一脈泉。
學問誠身元有道，阨窮知我豈非天。
虛名自古能爲累，正恐人看直一錢。
高吟
作者：陸游
朝代：宋

食少支撐惟恃粥，力衰舉動輒須人。
誰知造物猶遺漏，擁鼻高吟又一春。
高安州宅三詠·丹井
作者：陸游
朝代：宋

丹成人已仙，遺竈亦已平。
尚餘松根井，鏘然環玦聲。
我来試一啜，槁面還童嬰。
祝君勿關鑰，人人遣長生。
高安州宅三詠·偃松
作者：陸游
朝代：宋

巨松偃青蓋，閱世巋獨存。
頗疑古仙翁，藏丹在其根。
或是結靈藥，百尺有伏黿。
終隨風雨化，不死何足言。
高安州宅三詠·劍池
作者：陸游
朝代：宋

我壯喜學劍，十年客峨岷。
毫髮恐未盡，屠釣求隱淪。
今年獨何幸，見此度世人。
夜深来較術，雷雨戰江津。
高枕
作者：陸游
朝代：宋

高枕閑看古篆香，世間萬事本茫茫。
偶亡塞馬寧非福，太察淵魚恐不祥。
每與諸兒論今古，常思百世業耕桑。
危機正在黄金印，笑殺初心繆激昂。
高秋亭
作者：陸游
朝代：宋

三日山中醉復醒，徑歸回首愧山靈。
從今惜取觀書眼，長看天西萬疊青。
高齋小飲戲作
作者：陸游
朝代：宋

梅花又發鬼門關，坐覺春風萬里寛。
荔子陰中時縱酒，竹枝聲裏彊追歡。
丁年漢使殊方老，子夜吴歌昨夢殘。
白帝夜郎俱不惡，兩公補處得憑欄。
魔境作頗思遠適賦此自遣
作者：陸游
朝代：宋

夜夜燃燈旦旦香，修行老尚墮微茫。
齋居自許塵心盡，遇事方知業力强。
兩屨生雲入灊皖，孤舟載月上瀟湘。
道人行李君毋笑，惟是蓍筒與藥囊。
魚池將涸車水注之
作者：陸游
朝代：宋

清波溜溜入新渠，鄰曲來觀樂有餘。
試手便同三日雨，滿陂已活十千魚。
喜如雷動風行際，快若天開地闢初。
萬物但令俱有託，吾曹安取愛吾廬。
魯墟
作者：陸游
朝代：宋

魯墟無復壞垣存，偶榜舟來入亂雲。
杜曲桑麻猶鬰鬰，桃源雞犬亦欣欣。
青圍舊墅千峰立，綠引官河一脈分。
我卜數椽差不遠，得歸何以報吾君。
魯墟舟中作
作者：陸游
朝代：宋

春浦南來元不到，畫橈偶復入鷗群。
人家遠火林間見，船底微波枕上聞。
山口正銜初出月，渡頭未散欲歸雲。
錦囊詩草新寥落，得句猶堪寄一欣。
鯉魚行
作者：陸游
朝代：宋

鯉魚財三尺，淺水不覆脊。
雖懷江湖樂，已嘆刀几赤。
長鯨之長幾千丈，雪蹴山傾萬重浪。
縱逰不厭滄海寛，一躍已在青天上。
身世局促古所哀，噞喁貪餌胡爲哉。
人間溝瀆莫更顧，夜半變化乘風雷。
鳥啼
作者：陸游
朝代：宋

野人無曆日，鳥啼知四時。
二月聞子規，春耕不可遲。
三月聞黄鸝，幼婦閔蠶饑。
四月鳴布穀，家家蠶上簇。
五月鳴鴉舅，苗稚憂草茂。
人言農家苦，望晴復望雨。
樂處誰得知，生不識官府。
葛衫麥飯有即休，湖橋小市酒如油。
夜夜扶歸常爛醉，不怕行逢灞陵尉。
鳴禽
作者：陸游
朝代：宋

小徑霜泥結凍時，幽人十日廢筇枝。
新晴池館春來早，簾外鳴禽聖得知。
鴟鴉
作者：陸游
朝代：宋

翩然一鴉升，倏爾一鴟下。
非惟飽殘餘，亦可免彈射。
巡簷攫脯脩，入舍掠膾炙。
嗟汝無盈厭，坐是取驅嚇。
物情貴能改，一眚亦可貰。
併語黄雀群，勿輕敗吾稼。
鵝湖夜坐書懷
作者：陸游
朝代：宋

士生始墮地，弧矢志四方。
豈若彼婦女，齪齪藏閨房。
我行環萬里，險阻真備嘗。
昔者戍南鄭，秦山鬱蒼蒼。
鐵衣臥枕戈，睡覺身滿霜。
官雖備幕府，氣實先顔行。
擁馬涉沮水，飛鷹上中梁。
勁酒舉數斗，壯士不能當。
馬鞍挂狐兔，燔炙百步香。
拔劍切大肉，哆然如餓狼。
時時登高望，指顧無咸陽。
一朝去軍中，十載客道傍。
看花身落魄，對酒色凄凉。
去年忝號召，五月觸瞿唐。
青衫暗欲盡，入對衰涕滂。
今年復詔下，鴻雁初南翔。
俯仰未閱歲，上恩實非常。
夜宿鵝湖寺，槁葉投客床。
寒燈照不寐，撫枕慨以慷。
李靖聞征遼，病憊更激昻。
裴度請討蔡，奏事猶裹創。
我亦思報國，夢繞古戰場。
鶑花亭
作者：陸游
朝代：宋

沙外春風柳十圍，綠陰依舊語黄鸝。
故應留與行人恨，不見秦郎半醉時。
鷄犬二首·其一
作者：陸游
朝代：宋

鄉村年久競農務，秋斂春耕恐失時。
我老元無夙興事，懶鷄啼曉恰相宜。
鷄犬二首·其二
作者：陸游
朝代：宋

貧家也復謹朝昏，小犬今年乞近村。
糠秕無多深愧汝，狺狺終夜護籬門。
鷓鴣天
作者：陸游
朝代：宋

南浦舟中兩玉人。誰知重見楚江濱。憑教後苑紅牙版，引上西川綠錦茵。才淺笑，卻輕嚬。淡黃楊柳又催春。情知言語難傳恨，不思琵琶道得真。
鷓鴣天
作者：陸游
朝代：宋

家住東吳近帝鄉。平生豪舉少年場。十千沽酒青樓上，百萬呼盧錦瑟傍。身易老，恨難忘。尊前贏得是淒涼。君歸為報京華舊，一事無成兩鬢霜。
鷓鴣天
作者：陸游
朝代：宋

家住蒼煙落照間。絲毫塵事不相關。斟殘玉瀣行穿竹，卷罷《黃庭》臥看山。貪嘯傲，任衰殘。不妨隨處一開顏。元知造物心腸別，老卻英雄似等閒。
鷓鴣天
作者：陸游
朝代：宋

懶向青門學種瓜。只將漁釣送年華。雙雙新燕飛春岸，片片輕鷗落晚沙。歌縹渺，艫嘔啞。酒如清露鮓如花。逢人問道歸何處，笑指船兒此是家。
鷓鴣天
作者：陸游
朝代：宋

插腳紅塵已是顛。更求平地上青天。新來有個生涯別，買斷煙波不用錢。沽酒市，採菱船。醉聽風雨擁蓑眠。三山老子真堪笑，見事遲來四十年。
鷓鴣天
作者：陸游
朝代：宋

杖屨尋春苦未遲。洛城櫻筍正當時。三千界外歸初到，五百年前事總知。吹玉笛，渡清伊。相逢休問姓名誰。小車處士深衣叟，曾是天津共賦詩。
鷓鴣天
作者：陸游
朝代：宋

梳髮金盤剩一窩。畫眉鸞鏡暈雙蛾。人間何處無春到，只有伊家獨佔多。微步處，奈嬌何。春衫初換麴塵羅。東鄰鬥草歸來晚，忘卻新傳子夜歌。
鷓鴣天
作者：陸游
朝代：宋

看盡巴山看蜀山。子規江上過春殘。慣眠古驛常安枕，熟聽《陽關》不慘顏。慵服氣，懶燒丹。不妨青鬢戲人間。秘傳一字神仙訣，說與君知只是頑。
鷗
作者：陸游
朝代：宋

海上輕鷗何處尋，烟波萬里信浮沉。
今朝忽向船頭見，消盡平生得喪心。
鷺
作者：陸游
朝代：宋

雪霽春回亦樂哉，棋軒正對小灘開。
翩翩飛鷺真吾友，肯爲幽人一再來。
鹹韲十韵
作者：陸游
朝代：宋

九月十月屋瓦霜，家人共畏畦蔬黄。
小甖大甕盛滌濯，青菘緑韭謹蓄藏。
天氣初寒手訣妙，吳鹽正白山泉香。
挾書旁觀稺子喜，洗刀竭作厨人忙。
園丁無事臥曝日，棄葉狼籍堆空廊。
泥爲緘封糠作火，守護不敢非時嘗。
人生各自有貴賤，百花開時促高宴。
劉伶病酲相如渴，長魚大肉何由薦。
凍韲此際價千金，不數狐泉槐葉麫。
摩挲便腹一欣然，作歌聊續冰壺傳。
鹿頭關過龐士元廟
作者：陸游
朝代：宋

士元死千載，凄惻過遺祠。
海內常難合，天心豈易知。
英雄今古恨，父老歲時思。
蒼蘚無情極，秋來滿斷碑。
麥熟市米價減鄰里病者亦皆愈欣然有賦
作者：陸游
朝代：宋

兇年已度麥方秋，學道從來幸寡求。
荷鍤自隨身若寄，漉籬可賣飯何憂。
鄰翁瀕死復相見，村市小凉時獨遊。
不怕歸時又侵夜，新添略彴跨清溝。
黄亭夜雨
作者：陸游
朝代：宋

未到名山夢已新，千峰拔地玉嶙峋。
黄亭一夜風吹雨，似爲遊人洗俗塵。
黄山塔
作者：陸游
朝代：宋

風吹旗脚西南開，挂帆槌鼓何快哉。
轉頭已失望夫石，黄山孤塔迎人來。
黄山勸汝一杯酒，送往迎來殊耐久。
明年我作故鄉歸，還對黄山一搔首。
黄州
作者：陸游
朝代：宋

局促常悲類楚囚，遷流還嘆學齊優。
江聲不盡英雄恨，天意無私草木秋。
萬里羈愁添白髮，一帆寒日過黄州。
君看赤壁終陳迹，生子何須似仲謀。
黄昏小雨中暫憩蒼頭在傍云初未嘗得瞑予乃甚適若熟寐者作五字記之
作者：陸游
朝代：宋

人看初無寐，形勞幸少休。
夢魂雖栩栩，鼻息未齁齁。
輕若風中絮，浮如水上漚。
死生君了否，試向此中求。
黄氏沖和堂
作者：陸游
朝代：宋

沖和堂中和氣襲，堆笏滿床群從集。
宜州太史一紙書，百年筆墨猶山立。
使君所學何超然，要是胸中不負天。
王畿奉使纔廿日，忠厚風流天下傳。
國家多事民力困，正要設施先百郡。
但令一念與天通，河南南陽亦可問。
黄牛峽廟
作者：陸游
朝代：宋

三峽束江流，崖谷互吐納。
黄牛不負重，雲表恣蹴蹋。
吳船與蜀舸，有請神必答。
誰憐馬遭刖，百歲創未合。
柂師浪奔走，烹彘陳酒榼。
紛然餕神餘，羮䏑爭嘬嚃。
空庭多落葉，日莫聲颯颯。
奇文粲可辨，高古篆籕雜。
村女賣秋茶，簪花髻鬟匝。
襁兒著背上，帖妥若在榻。
山寒雪欲下，虎出門早闔。
我行忽至此，臨風久嗚唈。
黄犢
作者：陸游
朝代：宋

賣刀買黄犢，用以事耕稼。
凄風山北秋，缺月溪西夜。
小童搢竹枝，相呼聊一跨。
秋來作欄成，參差出林罅。
青烟起草積，微火近茅舍。
未言東作功，此景已可畫。
黄祊小店野飯示子坦子聿
作者：陸游
朝代：宋

山林久衰病，生世幾清明。
未作松根卧，猶尋溪上行。
食新炊麥飯，嘗饁啜蒓羮。
孺子雖知學，家貧且力耕。
黄葵
作者：陸游
朝代：宋

開時閑淡斂時愁，蘭菊應容預勝流。
剩欲持杯相領略，一庭風露不禁秋。
黄鴉吟
作者：陸游
朝代：宋

嗟哉黄鴉一何陋，性喜隠翳藏荒囿。
烟深翅重飛不起，鳴聲穀穀知雨候。
夜與妖鵩群，又似惡白晝。
羽毛不足辱彈射，滋味不足登俎豆。
捕之既無用，鬻之又不售。
譬之人以支離而全，木以擁腫而壽。
若予者智不能知農圃，學不能舉孝秀。
名不譁世，動得嘲詬。
是亦天下不材之尤，尚何議乎汝後。
黄鶴樓
作者：陸游
朝代：宋

手把仙人緑玉枝，吾行忽及早秋期。
蒼龍闕角歸何晚，黄鶴樓中醉不知。
江漢交流波渺渺，晋唐遺跡草離離。
平生最喜聽長笛，裂石穿雲何處吹。
黙坐
作者：陸游
朝代：宋

巧說安能敵拙修，焚香黙坐一窗幽。
煌煌炎火常下照，浩浩黄河方逆流。
氣住神仙端可學，心虚造物本同遊。
絕知此事不相負，荆棘剪除梨栗秋。
鼓樓鋪醉歌
作者：陸游
朝代：宋

書生迫饑寒，一飽輕三巴。
三巴未云已，北首趨褒斜。
匆匆出門去，裘馬不復華。
短帽障赤日，烈風吹黄沙。
俶裝先晨雞，投鞭後昏鴉。
壯哉利閬間，崖谷何谽谺。
地荒多牧卒，往往聞蘆笳。
我行春未動，原野今無花。
稚子入旅夢，挽鬚勸還家。
起坐不能寐，愁腸如轉車。
四方丈夫事，行矣勿咨嗟。
鼠屢敗吾書偶得狸奴捕殺無虛日群鼠幾空爲賦此詩
作者：陸游
朝代：宋

服役無人自炷香，狸奴乃肯伴禪房。
晝眠共藉床敷暖，夜坐同聞漏鼓長。
賈勇遂能空鼠穴，策勛何止履胡腸。
魚餐雖薄真無愧，不向花間捕蝶忙。
鼠敗書
作者：陸游
朝代：宋

雲歸雨亦止，鴉起窗既白。
秋宵未爲永，不寐如歲隔。
平明亟下榻，亦未暇冠幘。
檢校案上書，狼籍鼠嚙迹。
食簞與果籩，攘取初不責。
侈然敢四出，乃至暴方冊。
坐令漢篋亡，不減秦火厄。
向能畜一貓，狡穴詎弗獲。
緘縢又蕩然，追咎亦何益。
惰偷當自戒，鼠輩安足磔。
齋中夜賦
作者：陸游
朝代：宋

高居終日掩齋扉，幽事常多俗事稀。
露重叢篁時自瀉，風高脫葉有先飛。
秋衣漸製聞砧杵，社肉初分謝蕨薇。
却笑老身閑不得，一燈明滅亂書圍。
齋中弄筆偶書示子聿
作者：陸游
朝代：宋

左右琴樽靜不譁，放翁新作老生涯。
焚香細讀斜川集，候火親烹顧渚茶。
書爲半酣差近古，詩雖苦思未名家。
一窗殘日呼愁起，裊裊江城咽暮笳。
齋中聞急雨
作者：陸游
朝代：宋

一味疏慵養不才，飯蔬亦已罷衘杯。
衡茆終日人聲絕，卧聽芭蕉報雨来。
齋中讀書罷有感
作者：陸游
朝代：宋

少時學問苦匆匆，弦誦光陰轉手空。
聖域淵源雖自力，故交零落與誰同。
荒村莫恨身垂老，後世元知論自公。
但掩齋扉憑曲几，忘憂正在寂寥中。
齋中閑詠
作者：陸游
朝代：宋

風號萬物作濤聲，雲截千峰似几平。
多病支離仍老境，暮秋蕭瑟更山城。
燕觴久罷塵痕積，庭訟全稀蘚暈生。
莫道齋中日無事，焚香掃地又詩成。
齋中雜興二首·其一
作者：陸游
朝代：宋

八十頹齡安所歸，蕭然終日掩柴扉。
清心始信幽棲樂，窮理方知俗學非。
山果滿筐猿食足，石泉通筧藥苗肥。
衰翁莫道渾無事，掃葉歸來又落暉。
齋中雜興二首·其二
作者：陸游
朝代：宋

倒掩衡門手自關，老身著在亂書間。
有詩尚作清宵祟，無事能妨白日閑。
薄暮上樓聊試步，經旬止酒自酡顔。
兒曹莫笑衰翁懶，擬遍淮南大小山。
齋中雜興十首以丈夫貴壯健慘戚非朱顔爲韵·其一
作者：陸游
朝代：宋

成童入鄉校，諸老席函丈。
堂堂韓有功，英概今可想。
從父有彥遠，早以直自養。
始終臨川學，力守非有黨。
紛紛名佗師，有泚在其顙。
二公生氣存，千載可畏仰。
齋中雜興十首以丈夫貴壯健慘戚非朱顔爲韵·其一〇
作者：陸游
朝代：宋

閑居寂無客，柴門晝常關。
孤舟小於葉，放浪烟水間。
樹暗楊梅村，露下白蓮灣。
釣魚樵風涇，買酒石帆山。
向來支許輩，恐亦無此閑。
道逢若耶叟，握手開蒼顔。
齋中雜興十首以丈夫貴壯健慘戚非朱顔爲韵·其七
作者：陸游
朝代：宋

去國己酉冬，忽見十頒曆。
衰殘口兩齒，困阨家四壁。
時看溪雲生，飽聽簷雨滴。
悠然度寒暑，何處著欣戚。
幽人豈知我，月夕聞吹笛。
何當五百歲，相與摩銅狄。
齋中雜興十首以丈夫貴壯健慘戚非朱顔爲韵·其三
作者：陸游
朝代：宋

公議在天下，如人有元氣。
平居失護養，一旦可勝諱。
神丹卒難求，百疾起如猬。
奄奄息僅屬，熟視吁可畏。
大義在春秋，遺迹悲漢魏。
君看徐孺子，底物視富貴。
齋中雜興十首以丈夫貴壯健慘戚非朱顔爲韵·其九
作者：陸游
朝代：宋

荷鉏草堂東，藝花二百株。
春風一朝來，白白兼朱朱。
南列紅薇屏，北界綠芋區。
偃蹇雙松老，森聳萬竹臞。
餘地不忍茀，插援引瓠壺。
何當拂東絹，畫作山園圖。
齋中雜興十首以丈夫貴壯健慘戚非朱顔爲韵·其二
作者：陸游
朝代：宋

士生學六經，是爲聖人徒。
處當師顔原，出當致唐虞。
斯文陣堂堂，臨敵獨援枹。
異端滿天下，一掃可使無。
乃知立事功，先要定規模。
彼雖力移山，安能奪匹夫。
齋中雜興十首以丈夫貴壯健慘戚非朱顔爲韵·其五
作者：陸游
朝代：宋

餘齡垂八十，雖憊猶强飯。
正如老病馬，風沙時一噴。
玉關眇何許，道里何啻萬。
目中堠歷歷，欲進不能寸。
矯首望秋空，徒羨霜鶻健。
薶骨亦何悲，吾非麒麟楦。
齋中雜興十首以丈夫貴壯健慘戚非朱顔爲韵·其八
作者：陸游
朝代：宋

扁舟東下峽，日月去若飛。
當時筆硯舊，久已晨星稀。
俊逸如伯渾，簡詣如知幾。
天高鬼神惡，回首萬事非。
我欲泝黄牛，買屋居青衣。
九原不可作，哀哉誰與歸。
齋中雜興十首以丈夫貴壯健慘戚非朱顔爲韵·其六
作者：陸游
朝代：宋

琅琅誦詩書，尚記兩髦髧。
誰料七十年，沉滯終坎窞。
炊突映茅廬，日暮烟慘慘。
忍窮端已熟，撫事空自感。
狂言悔噬臍，眾訾驚破膽。
尚有愛書心，還如嗜菖歜。
齋中雜興十首以丈夫貴壯健慘戚非朱顔爲韵·其四
作者：陸游
朝代：宋

昔我自蜀歸，耆舊已凋喪。
後來二三公，尚慰天下望。
千里一紙書，殷勤問亡恙。
嗚呼亦已矣，遺語寄悲愴。
我亦迫桑榆，便恐無輩行。
夜窗對青燈，力憊心尚壯。
齋中雜題四首·其一
作者：陸游
朝代：宋

列屋蛾眉不足誇，可齋別自是生涯。
閑將西蜀團窠錦，自背南唐落墨花。
齋中雜題四首·其一
作者：陸游
朝代：宋

湖水日益長，柳色日益深。
好鳥西山來，飛鳴過前林。
年華挽不留，陳迹曠難尋。
花開少共賞，酒熟惟孤斟。
王謝今編氓，曲水空山陰。
一樽欲吊古，已矣子何心。
齋中雜題四首·其三
作者：陸游
朝代：宋

書生每苦饑，得飯已可賀。
黄齏三百甕，自是天所破。
有時尚不繼，得米無暇簸。
昨者雪塞門，烟絕但僵卧。
雖云迫溝壑，老學不敢惰。
夜分喚鄰翁，我歌爾當和。
齋中雜題四首·其三
作者：陸游
朝代：宋

棐几硯涵鸜鵒眼，古奩香斮鷓鴣斑。
絕知造物殷勤意，成就衰翁到死閑。
齋中雜題四首·其二
作者：陸游
朝代：宋

小醉微吟過一春，人間儂是最閑人。
龜毛拂子長三尺，拈起風光處處新。
齋中雜題四首·其二
作者：陸游
朝代：宋

屯雲失南山，三日吹細雨。
歲月不貸人，蛙聲遽如許。
一年復一年，老至不可禦。
下溼病在脾，餘息僅如縷。
枯皮裹瘦骨，半屬松下土。
屋壞要當顛，安能强撐拄。
齋中雜題四首·其四
作者：陸游
朝代：宋

幽居厭見凡花草，紅紫紛紛不復栽。
自斸蒼苔換黄土，南山移得玉芝來。
齋中雜題四首·其四
作者：陸游
朝代：宋

西窗日過中，饑坐生眼花。
援筆課小詩，墨燥字傾斜。
須臾忽滿紙，翩翩若風鴉。
雖無古人法，簡拙自一家。
乃知雨漏壁，未愧錐畫沙。
俄報豆飯熟，投筆喜莫涯。
呼童拾澗薪，試我家山茶。
齋前獨坐戲作
作者：陸游
朝代：宋

閉户學僧坐，頹然遺世情。
虛窗鴿飛影，枯葉犬行聲。
雪擁杉灰暖，雲垂紙帳明。
清饞不可耐，一笑聽華鯨。
齋居書事
作者：陸游
朝代：宋

慵養金丹換鬢鬚，微霜正要稱清癯。
平生風露充蟬腹，到處雲山寄鶴軀。
道室焚香勤守白，虚窗點易静研朱。
自知世事難諧偶，不待幽人夜見呼。
齒痛有感
作者：陸游
朝代：宋

眼暗頭童負聖時，齒牙欲脫更堪悲。
暮年漸解人間事，蒸食哀梨亦自奇。
齒落
作者：陸游
朝代：宋

昔聞少陵翁，皓首惜墮齒。
退之更可憐，至謂豁可恥。
放翁獨不然，頑頓世無比。
齒摇忽脫去，取視乃大喜。
譬如大木拔，豈有再安理。
咀嚼浩無妨，更覺彘肩美。
齒髮
作者：陸游
朝代：宋

暮境侵尋歲月遒，齒搖髮脫又經秋。
此身要是歸衰謝，外物何須更固留。
皂白從來憎了了，登臨且復送悠悠。
嗣宗痛飲圖南睡，萬事輸君此一籌。
齒髮嘆
作者：陸游
朝代：宋

樂天悲脫髮，退之嘆墮齒。
吾年垂九十，此事已晚矣。
髮脫妨危冠，齒墮廢大嚼。
晨興對清鏡，何以慰寂寞。
造物本無心，豈欲使汝衰。
曷不望長空，兩曜無停時。
齲齒
作者：陸游
朝代：宋

人生天地間，本非金石堅。
况復歷歲久，蠹壞無復全。
齲齒雖小疾，頗解妨食眠。
昨暮作尤劇，頰輔相鈎聯。
欲起懶衣裳，欲睡目瞭然。
恨不棄殘骸，蛻去如蛇蟬。
或當學金丹，揮手凌雲烟。
逢師定悠悠，丹成在何年。
龍挂
作者：陸游
朝代：宋

成都六月天大風，發屋動地聲勢雄。
黑雲崔嵬行風中，凛如鬼神寒虚空。
霹靂迸火射地紅，上帝有命起伏龍。
龍尾不卷曵天東，壯哉雨點車軸同。
山摧江溢路不通，連根拔出千尺松。
未言爲人作年豐，偉觀一洗芥蒂胸。
龍洞
作者：陸游
朝代：宋

峭崖磨天如立壁，柟根横走松倒植。
呀然一岫驚倒人，空洞坡陁三百尺。
幽陰宜爲異物託，角爪痕存猶可識。
想當蟠蟄未奮時，腥風逼人雲觸石。
一朝偶爲旱歲起，卷海作雨飛霹靂。
向來伊吕正如此，莘渭千年有遺迹。
我欲酌酒招蜿蜒，安用辛苦常行天。
太平海內多豐年，歸來故祠聽管弦。
龍湫歌
作者：陸游
朝代：宋

環湫巨木老不花，奫淪千尺龍所家。
爪痕入木欲數寸，觀者心掉不敢譁。
去年大旱綿千里，禾不立苗麥垂死。
林神社鬼無奈何，老龍欠伸徐一起。
隆隆之雷浩浩風，倒卷江水傾虚空。
鱗間出火作飛電，金蛇夜掣層雲中。
明朝父老來賽雨，大巫吹簫小巫舞。
祠門人散月姢姢，龍歸抱珠湫底眠。
龍瑞
作者：陸游
朝代：宋

多年不蹋陽明路，今日重來院院行。
好在千秋馮觀主，修廊一見眼偏明。
龍眠畫馬
作者：陸游
朝代：宋

國家一從失西陲，年年買馬西南夷。
瘴鄉所産非權奇，邊頭歲入幾番皮。
崔嵬瘦骨带火印，離立欲不禁風吹。
圉人太僕空列位，龍媒汗血來何時。
李公太平官京師，立仗慣見渥洼姿。
斷縑歲久墨色暗，逸氣尚若不可羈。
賞奇好古自一癖，感事憂國空餘悲。
嗚呼安得毛骨若此三千疋，衘枚夜度桑乾磧。
龍興寺吊少陵先生寓居
作者：陸游
朝代：宋

中原草草失承平，戍火胡塵到兩京。
扈蹕老臣身萬里，天寒來此聽江聲。
龍鍾
作者：陸游
朝代：宋

龍鍾一老寄荒村，鼎食山棲久已分。
平日氣吞雲夢澤，莫年緣在武夷君。
搶榆敢羨垂天翼，倚市從嗤刺繡文。
幸有筆床茶竈在，孤舟更入剡溪雲。
龍門洞
作者：陸游
朝代：宋

我來香積寺，清晨歴龍門。
孤峰撐蒼昊，大壑裂厚坤。
古穴吹腥風，峭壁挂爪痕。
水浮石楠花，崖絡菖蒲根。
横策意未饜，褰裳探其源。
絕境豈可名，恨我詩語煩。
須臾蒼雲合，便恐白雨翻。
東走得平野，萬里扶桑暾。
龜堂
作者：陸游
朝代：宋

莫笑龜堂老，殘年所得多。
賦詩傳海估，說法度天魔。
夭矯竹如意，鱗皴松養和。
拈來示諸子，無事數相過。
龜堂
作者：陸游
朝代：宋

莫笑龜堂陋，生涯實有餘。
春寒擁重褐，晨飯富藏蔬。
薄技雕蟲爾，虛名畫餅如。
兒時論語在，敢負此心初。
龜堂
作者：陸游
朝代：宋

障日松棚正策功，幅巾聊得受微風。
蟬聲不斷草堂靜，潦水已歸村路通。
拄杖閑行穿犖确，孤雲時見起巃嵸。
東陽醇酎無由到，知負今年幾碧筩。
龜堂一隅開窗設榻爲小憩之地
作者：陸游
朝代：宋

栟櫚薝蔔障斜陽，旋置臨階八尺床。
小展窗扉無大費，略加苫蓋有餘凉。
老來愈覺歲時速，夢裏不知途路長。
試問神遊向何處，月明揮榜上瀟湘。
龜堂偶題二首·其一
作者：陸游
朝代：宋

文章何物求渠力，詩亦安能使汝窮。
春水一池花百本，此生未易報天公。
龜堂偶題二首·其二
作者：陸游
朝代：宋

細肋卧沙來左輔，巨螯斫雪出東吳。
不知一飽摩便腹，得似茅簷薺糝無。
龜堂初暑
作者：陸游
朝代：宋

淪漪一曲繞茅堂，葛帔紗巾喜日長。
多事林鳩管晴雨，依人海燕度炎凉。
深枝著子纍纍熟，幽草開花冉冉香。
安得此時江海上，與君袖手看人忙。
龜堂晚興
作者：陸游
朝代：宋

九日春陰一日晴，回塘閑院愜幽情。
小魚出水圓紋見，輕燕穿簾折勢成。
今日掩關真佚老，向來涉世亦遺名。
巡簷更有欣然處，新筍初抽四五莖。
龜堂晨起
作者：陸游
朝代：宋

培火螭爐起寶熏，滴泉鏊研聚玄雲。
屏圍燕几成山字，簟展凉軒作水紋。
絕口不談浮世事，洗心聊策退居勳。
耄年猶健非無自，一卷丹經受鄭君。
龜堂東窗戲弄筆墨偶得絕句五首·其一
作者：陸游
朝代：宋

身如蠶老已三眠，一繭何妨自裹纏。
豆飯藜羹支永日，槿籬竹屋送餘年。
龜堂東窗戲弄筆墨偶得絕句五首·其三
作者：陸游
朝代：宋

北菴睡起坐東廂，無事方知日月長。
天與詩人送詩本，一雙黄蝶弄秋光。
龜堂東窗戲弄筆墨偶得絕句五首·其二
作者：陸游
朝代：宋

一樽且復罄幽歡，不是癡頑强自寬。
死去何憂累兒子，千錢可買市成棺。
龜堂東窗戲弄筆墨偶得絕句五首·其五
作者：陸游
朝代：宋

老人孤寂似無家，午枕初回日已斜。
偶得風和身亦健，舍南舍北探梅花。
龜堂東窗戲弄筆墨偶得絕句五首·其四
作者：陸游
朝代：宋

老衰有驗詩先退，勳業無心夢漸稀。
淺浦小山孤絕處，數家烟火自相依。
龜堂獨坐遣悶二首·其一
作者：陸游
朝代：宋

髮已凋疏齒已摇，高談誰與慰無聊。
苦心雖嘔何由出，病骨非讒亦自銷。
玉雪細塵烹瑞草，烟脂小把斸靈苗。
賀公吳語吾能似，太息遺魂不可招。
龜堂獨坐遣悶二首·其二
作者：陸游
朝代：宋

放逐還山八見春，枯顱槁項雪霜新。
大床不解除豪氣，凡眼安能識貴人。
食有淖糜猶足飽，衣存短褐未全貧。
北窗坐卧君無笑，拈起烏藤捷有神。
龜堂獨酌二首·其一
作者：陸游
朝代：宋

幅巾蕭散餞餘齡，江左諸賢可乞靈。
護枕小屏圖紫閣，映窗矮卷寫黄庭。
曠懷與世元難合，幽句何人可遣聽。
一酌蘭溪遺萬事，時看牆底卧長瓶。
龜堂獨酌二首·其二
作者：陸游
朝代：宋

一榼蘭溪自獻酬，徂年不肯爲人留。
巴山頻入初寒夢，江月偏供獨夜愁。
越石壯心雞喔喔，子卿歸信雁悠悠。
天生我輩初何用，病骨支離又過秋。
龜堂自詠二首·其一
作者：陸游
朝代：宋

龜堂一老翁，短褐立秋風。
時過同籬菊，身衰似井桐。
新霜萬瓦白，朝日數欞紅。
且復尋書卷，悠然度歲窮。
龜堂自詠二首·其二
作者：陸游
朝代：宋

采藤持織履，剝楮治爲冠。
看劍心空壯，騎驢骨本寒。
病多辭酒伴，老甚解祠官。
賴有扁舟在，秋濤萬里寬。
龜堂避暑
作者：陸游
朝代：宋

縹緲紗厨覆象床，蠻童擎粥進黄粱。
硯池湛湛一泓墨，衣焙霏霏半篆香。
團扇題詩無滯思，清泉灑地有餘凉。
更須風伯開雲陣，準擬今宵月滿廊。
龜堂雜興十首·其一
作者：陸游
朝代：宋

朝來地碓玉新舂，雞蹠豚肩異味重。
便腹摩挲更無事，老人又過一年冬。
龜堂雜興十首·其一〇
作者：陸游
朝代：宋

散樸澆淳萬事新，腐儒空有涕沾巾。
唐虞不是終難致，自欠皋夔一輩人。
龜堂雜興十首·其七
作者：陸游
朝代：宋

二三鄰曲偶相尋，小醉悠然卧竹陰。
醒後自看還自笑，溪雲猶未是無心。
龜堂雜興十首·其三
作者：陸游
朝代：宋

閩溪紙被軟於綿，黎峒花紬暖勝氈。
一夜山中三尺雪，未妨老子日高眠。
龜堂雜興十首·其九
作者：陸游
朝代：宋

道妙從來亦粗聞，閉門方用十年勤。
筆端小技深知悔，舊稿如山欲盡焚。
龜堂雜興十首·其二
作者：陸游
朝代：宋

曳杖東岡信步行，夕陽偏向竹間明。
丹楓吹盡鴉聲樂，又得霜天一日晴。
龜堂雜興十首·其五
作者：陸游
朝代：宋

方石斛栽香百合，小盆山養水黄楊。
老翁不是童兒態，無奈庵中白日長。
龜堂雜興十首·其八
作者：陸游
朝代：宋

蒲團安坐地爐溫，無位真人出面門。
世上不知何歲月，斷鐘殘角送黄昏。
龜堂雜興十首·其六
作者：陸游
朝代：宋

少年身寄市朝中，俗論紛紛聒耳聾。
清絕寧知有今日，高眠終夜聽松風。
龜堂雜興十首·其四
作者：陸游
朝代：宋

三分带苦檜花蜜，一點無塵柏子香。
鼻觀舌根俱得道，悠悠誰識老龜堂。
龜堂雜題四首·其一
作者：陸游
朝代：宋

龜堂端是無能者，妄想元無一事成。
最後數年尤可笑，飽餐甘寢送浮生。
龜堂雜題四首·其三
作者：陸游
朝代：宋

長腰玉粒出新舂，秋穫真成畝一鍾。
衣食粗供官賦足，何妨世世作耕農。
龜堂雜題四首·其二
作者：陸游
朝代：宋

癡頑老子老無能，遊惰農夫酒肉僧。
閉著庵門終日睡，任人來喚不曾譍。
龜堂雜題四首·其四
作者：陸游
朝代：宋

冷雨蕭蕭澀不晴，亂書圍坐正縱橫。
忽聞小甕新醅熟，急喚兒童洗破觥。
龜堂雨後作
作者：陸游
朝代：宋

澤國春多雨，龜堂病少悰。
雖名舊朝士，其實老耕農。
一點葦間火，數聲烟外鐘。
詩材故不乏，處處起衰慵。
□□□
作者：韋驤
朝代：宋

……藥傷才小補。
此時得雨誠可歌，千里一情同鼓舞。
邦人欽誦太守吟，太守憐民過慈父。
丁承受放目亭一首
作者：韋驤
朝代：宋

擇地爲亭智思全，飛甍如翼插蒼煙。
身栖一哄喧聲外，目逆千山秀色邊。
臘雪春葩饒映带，峽雲江月每流連。
所嗟此境藏夔府，不入當年子美篇。
七夕
作者：韋驤
朝代：宋

此夕流傳久不磨，相逢樽酒且酣歌。
竿垂阮服終成強，腹曬隆書顧幾何。
漫道銀潢能限隔，未聞河鼓畏風波。
樓間安用穿鍼乞，世上紛紛巧已多。
七夕寄安道
作者：韋驤
朝代：宋

去年此夕我拘官，君挾魚軒到此安。
自爾分馳數千里，豈圖今日一交懽。
風萍離合光陰速，月桂交遊契分完。
不倒玉壺終未已，待将河漢夜深看。
三盤閣
作者：韋驤
朝代：宋

江山千里勢雄豪，終日緣崖未是勞。
欲識寒心騎馬處，三盤閣上看驚濤。
上元後南溪泛舟聯句
作者：韋驤
朝代：宋

野渡半篙水，春風一葦航。
柳梢舒嫩綠，梅蕚泛幽香。
繡羽驚波起，翠鱗跳日光。
環城得佳趣，清思滿高塘。
上太守陳少卿十韻
作者：韋驤
朝代：宋

風流富川盛，善政久濡霑。
市價童無惑，關譏盜不潛。
賣刀人向本，讓路俗知謙。
明府精區處，圜扉絕滯淹。
青綸方調補，內屏幸趨瞻。
直道爰來遇，孤蹤豈自嫌。
有時申讞議，仰見霽威嚴。
志得寧辭賤，公閑倍養恬。
爰須祈汲引，足以慰清廉。
靜念官居樂，長言孰可箝。
上巳日贛川憶東湖·其一
作者：韋驤
朝代：宋

韶光強半已消除，嶠北芳華眼不辜。
黄鳥穿林金閃鑠，紫荆鋪地錦糢糊。
持循畏簡催胥吏，整頓歸鞍戒僕夫。
傳語東風爲加意，少留花卉在東湖。
上巳日贛川憶東湖·其二
作者：韋驤
朝代：宋

曉風吹雨過溪南，春色晴光三月三。
燕觜啄泥方汲汲，杏梢欹水正酣酣。
樽庖冷落俱能耐，刀筆縈仍豈自甘。
珠閣簾堂應好在，待教門外繫歸驂。
上睦州劉工部·其一
作者：韋驤
朝代：宋

政行荆楚百蠻懷，却擁旌旄向此来。
自喜平生無枉道，豈論千里復淹才。
恩蘇疲瘵精神返，威懾姦憸胆氣摧。
秋晚子陵溪上好，樽罍風雅許誰陪。
上睦州劉工部·其二
作者：韋驤
朝代：宋

桐廬古郡壓烏龍，瀟灑佳名信不空。
傲世曾栖隱君子，謫官多屬鉅賢公。
連雲城郭殘秋外，近水楼臺返照中。
太守公餘登覧勝，始知天意飬其衷。
上饒祥符寺山亭
作者：韋驤
朝代：宋

聯舟以爲梁，度溪即幽寺。
危亭躡層雲，遠日得以肆。
城中樓閣多，水外峰巒翠。
地主喜載酒，相從車馬萃。
客心正悠悠，嚴闉促回轡。
下山復題二首·其一
作者：韋驤
朝代：宋

頫望羣峰目已驚，山僧更解說山情。
夕陽歸去心難足，未聽飛泉雨後聲。
下山復題二首·其二
作者：韋驤
朝代：宋

宛轉松蹊入五峰，更臨危閣半晴空。
山花鳥語皆真趣，誰是韜光傲世翁。
世美朝請賢友近按昭武還寵示道中雜詩十三首因成拙句奉呈
作者：韋驤
朝代：宋

衝蒙盛暑歷山川，膚使何嘗嘆獨賢。
星騎逡巡一千里，仙才灑落十三篇。
籠羅絕頂裁詩句，攄發高情破萬緣。
但恨陽春難繼和，暗投終辨夜光圓。
中和堂
作者：韋驤
朝代：宋

秋陽遠泛秋山色，越嶠連雲聳深碧。
廓然千里會一堂，勢壓全吳迥無敵。
古今貴耳不貴目，方丈蓬萊徒記籍。
安知嚴麗非壺中，登覽渾疑脱塵迹。
芙蓉耐霜紅兩行，杉檜凌空翠千尺。
捲簾樽俎當清風，大白一飛羣慮釋。
燁燁輝光生舊榜，公以中和樂邦職。
又欽德操必有鄰，朝夕堂陰看七石。
中夏偶成
作者：韋驤
朝代：宋

地交淮浙屬通川，官守區區改歲年。
鍳照自驚生鬢雪，感時還聽噪林蟬。
鍾鳴鼎食何爲動，鶴引熊經似有緣。
內樂無窮奚恤外，便便休誚孝先眠。
中書張侍郎生日
作者：韋驤
朝代：宋

薰風初泛舜弦聲，崧嶽儲精王佐生。
巨室當時慶弧矢，熙朝今日贊機衡。
燕堂榮映台躔近，壽琖光浮晝景清。
願祝修齡如衛武，長揮相筆化隆平。
中秋十八夜雨望月阻興
作者：韋驤
朝代：宋

賞過中秋纔兩夕，人心獨待月華多。
也知不惜饒光照，争奈閒雲好事何。
中秋午夜和溪看月
作者：韋驤
朝代：宋

去歲中秋别岳陽，洞庭湖外望清光。
今年衮衮仍行役，此日蕭蕭復異鄉。
林葉泛輝兼玉露，水波搖影接銀潢。
出船聊踞胡床坐，遠負高樓列酒觴。
中秋南康夜會得天字
作者：韋驤
朝代：宋

宿陰初卷盡，萬狀正蕭然。
夜色兼秋半，人情愛月圓。
褫巾灑濁酒，露坐幕青天。
佳節還相遇，陽陽憶去年。
中秋夜
作者：韋驤
朝代：宋

人間此節號佳辰，鎖宿文場意自伸。
雨脚灑開秋氣象，雲頭放出月精神。
坐無紅袖何妨樂，琖有芳醪不計巡。
數句願歌今夕事，主人才力似陽春。
中秋夜待月不見一首
作者：韋驤
朝代：宋

中秋待月異尋常，桂魄如何特晦藏。
疑是天心忌盈滿，故將雲影蔽輝光。
徬徨注目瞻霄漢，冷落呼燈照豆觴。
須記今宵有餘恨，明年此會莫輕忘。
中秋夜雨
作者：韋驤
朝代：宋

秋色中分夜氣清，月華今夕最澄明。
如何驟雨横來勢，不徇高樓倚望情。
桂子飄零無處覓，燭花煇燄爲時生。
莫辭盡醉酬佳節，猶覬餘光接曉晴。
之文
作者：韋驤
朝代：宋

薄晚出城闉，江橋渡清澈。
暝投僧居宿，虚閣對圜月。
收燈納寒光，瑩凈見毫末。
久之未即卧，爽氣愛軒豁。
既眠復輾轉，竟夕灘聲聒。
嘐嘐辨初鳴，隸報馬已秣。
就途諏所歷，七驛皆岑絕。
自兹五昏曉，寢食乃其歇。
肩舁及攬轡，必步由險輟。
側身經崎嶇，仰首睨嵽嵲。
縈棧遠如綫，危處甚苕髪。
獨榷跨不測，震足殊卼臲。
履之爲不疑，無乃徼幸切。
緣崖矚飛濤，盡眼噴霜雪。
往往生眩轉，收昐不敢瞥。
間或得佳趣，終多備驚蹶。
高峰撼玉枕，日射增皎潔。
因以名其村，野老能指說。
蘧廬盡流泉，夜響每凄咽。
哀吟聽猿狖，殘星半明滅。
邊城行漸近，山勢如削鐵。
跋歷愈艱苦，氣象且凋缺。
蕭條道旁舍，編版代瓦設。
田婦負所汲，鳶肩語嘲哳。
對此動嘆嗟，閭里念遠别。
我行緣所職，期會尤慎發。
指日鳩羣衆，鄉兵謹冬閲。
腰弓盈半萬，著令明賞罰。
顓顓覬訖事，且憚糧糗竭。
唯予敢自暇，憩止養關節。
所以圖兼程，黽勉強羸劣。
讀書貴行志，王事無瑣屑。
致身非青雲，努力乏奇烈。
天涯適馳走，使指亦忝竊。
何當成歲課，歸奏黄金闕。
解組雖未能，乞麾蘄斂拙。
優游近吾土，庶便松楸謁。
遐想無以止，作詩紓鬰結。
之虔推劾道遠雨甚念從隸之勞
作者：韋驤
朝代：宋

山雨淋頭急，岡泥沒骭深。
從驅爾何罪，行役我甘心。
抑鞚憂難趁，分裝恐不任。
蘇樵復稀遇，寒氣少相侵。
乙卯十二月十四日夜宿東禪僧舍
作者：韋驤
朝代：宋

簿書雖是不離身，一宿精廬興味真。
莫道後欄花未坼，夜來霜月豈慚春。
九日
作者：韋驤
朝代：宋

四逢九日峽江湄，竊祿無功祇自嗤。
把酒又遲今歲菊，開編還愧去年詩。
牛山悽感何其昧，藍水歡吟乃所宜。
白髪不辭吹帽落，更登山閣醉佳時。
九日
作者：韋驤
朝代：宋

重九蕭條秋已深，登高更在蜀江潯。
黄花未肯趁時吐，白酒祇如常日斟。
絕塞煙雲長滿目，故園風物愈關心。
須憑酩酊酬佳節，追感齊山不浪吟。
九日示壽隆·其一
作者：韋驤
朝代：宋

九日閩中氣尚暄，扶持病體坐家筵。
喜看數朵黄金菊，强引三分白玉船。
浮世謾論軒冕貴，佳辰難遇子孫圓。
明年汝對陶公菊，應念欣欣戲綵前。
九日示壽隆·其二
作者：韋驤
朝代：宋

建安山水亦幾希，九日登高著處宜。
秋杪風光自瀟灑，老來情味少歡怡。
舉杯喜見黄花泛，落帽羞将白髪吹。
佳節不能成酩酊，浪吟小杜昔年詩。
九日鳳凰寺
作者：韋驤
朝代：宋

節物驚重九，區區尚山行。
固無登高約，遲明即修程。
下馬入古寺，榜懸鳳凰名。
來巢古所傳，至今得徽稱。
拂席坐其堂，耳目一以清。
歘然壯穉集，往往持盤甖。
問其何以至，云此謝秋成。
年年當此時，村落相經營。
薄具𤌭飣餖，所将惟至誠。
感此良自嘆，吾生殆如萍。
從仕徒衮衮，退亦無田耕。
去歲嘗爲客，今晨復遄征。
佳節眼前過，有酒難獨傾。
紫萸金菊花，何以爲芳馨。
豈如羣野人，蹄涔自紓情。
行矣姑勉強，義命心所明。
九月二十二日黄縣道中遇雪
作者：韋驤
朝代：宋

九日登州路，西風暴作威。
黄桑猶半在，白雪已交飛。
慣見邦人眼，難當旅客衣。
來思尚稽詠，遽此對霏霏。
九月八日薄晚離贛城十餘里而雷雨作遂倚舟以宿九日曉行又十餘里而逆風暴甚乃泊於白鷴灘側虔之史君相留不可屢以亟行見謔今日會賓席間當語及濡滯以爲笑矣因書以自戲云
作者：韋驤
朝代：宋

佳辰來可喜，久客去難論。
爲憶東籬菊，因辭北海罇。
逆風吹急浪，單舸泊孤村。
緬想茱萸宴，盧胡有後言。
九月八日離虔
作者：韋驤
朝代：宋

明日重陽日，章江獨放船。
豈無時節興，固有簡書牽。
殘暑猶争際，餘雷忽霈然。
詰朝晴氣爽，忍負菊花天。
九月十八夜宿萊州海廟夜分登亭望月觀海呈伯温舍人
作者：韋驤
朝代：宋

晝從旌旗過碧山，夜陪巾履望漫漫。
蛟龍睡著風波静，鴻雁影低星月寒。
不極清光分島嶼，無邊爽氣接欄干。
此時此興真夷曠，莫作塵遊一等看。
九經堂
作者：韋驤
朝代：宋

屹屹危堂近紫煙，傍堂雙檜亦參天。
四時風月收羅盡，千里山川矚望全。
阮屐登來何必蠟，陶琴攜上不須弦。
賜經雖缺名猶在，此樂終爲古所賢。
乾元節口號
作者：韋驤
朝代：宋

祥電當年繞斗明，巖廊今日享隆平。
三朝功業山河固，萬國謳歌宇宙清。
湛露均恩錫華宴，薫風入奏阜羣生。
庶官願祝無疆壽，葵藿心齊向日傾。
予枕屏書叔夜養生論而孫楚材觀之有詩相示遂次来韻以答
作者：韋驤
朝代：宋

枕外霜屏手自書，數千微指慰焦枯。
乘時豈羡鵬飛海，悖理須譏馬守閭。
治氣飬心予所慕，長生久視古非無。
喜君與我同兹好，免蠧當終學戶樞。
予莅製濟民藥朱尉掌糶常平粟因以記
作者：韋驤
朝代：宋

火日炎炎五月天，邑中分事力相完。
君當庾廩司平糶，我近方書輯衆丹。
共識朝廷欲爲惠，豈圖居處自偷安。
誰言忠誼須謀大，未合謀時且恪官。
二月
作者：韋驤
朝代：宋

二月渝南春已老，西園桃李頓蕭然。
傍簷飛絮紛如雪，貼水圓荷大似錢。
覽物未能忘感概，紓情聊且綴詩篇。
馮郎白髪知多少，更向巴山聽杜鵑。
二月十六日感雨示同事
作者：韋驤
朝代：宋

燭燼遺朝几，爐烟出晝簾。
時春驚一半，山雨悵相兼。
吏局如巢寄，家音以鵲占。
敢思遊觀樂，同患滯囚淹。
五月三日見萱草一枝
作者：韋驤
朝代：宋

薄薄初陽曉霧披，庭萱再見似相知。
月臨仲夏纔三日，風折今年第一枝。
蘤翦兼金黄灼爍，幹瑳圓玉碧參差。
韶華來歲應如舊，知在何州記此時。
五月到官七月八日始併得家問二
作者：韋驤
朝代：宋

瑣瑣塵泥跡，悠悠遠宦心。
一朝何喜甚，連客得家音。
義訓通千里，人情賤萬金。
斜陽復東望，依舊暮雲深。
京口别叔康
作者：韋驤
朝代：宋

舳艫幸會艤江干，再别情悰豈易安。
坐邑三年師愷悌，歸程累日奉盤桓。
金山寺外波濤曉，鐡甕城頭草木寒。
欲上孤舟又南望，何時重戴觸邪冠。
京居
作者：韋驤
朝代：宋

冷官仍白髪，陋巷足青苔。
彌月不書刺，經時長覆杯。
未能依澗壑，空欲遠塵埃。
聊作支離况，詩成祗自咍。
亭溪道曉行
作者：韋驤
朝代：宋

白雲起處山櫻發，綠柳垂邊水螘鳴。
唯有曉寒殊未減，重裘還似冒霜行。
人日太寧道中一首
作者：韋驤
朝代：宋

改年三日立青春，涉七風光日日新。
列岫漸生千靄媚，幽禽初弄小聲勻。
籃輿度嶺官兵汗，紅旆穿林野雉馴。
白髪自憐猶遠使，何時歸棹浙江濱。
介亭二十韻呈杭守祖龍圖
作者：韋驤
朝代：宋

列石何年出，危亭不日成。
兩行分磊落，八顧壯經營。
表裏山川秀，朝晡氣象清。
江湖俱有趣，天地豈無情。
聚井看棋布，重城視带縈。
望通魚鼈遠，勢壓鳳凰輕。
鳥背飛來見，雲頭過去平。
屈盤疏一逕，浩蕩接雙盈。
難秘神僊境，茲逢賞識精。
元侯挾餘裕，樂俗沸休聲。
物外籠真概，胸中愜雅誠。
有時陵翠靄，極目聳紅旌。
九萬鵬程近，三千客履榮。
樽罍卑北海，篇詠小宣城。
峴首空多嗜，蓬萊謾自評。
古今爲絕觀，風月快平生。
覧景聰明曠，書銘意思宏。
優游傲圭衮，端正等權衡。
愷悌均吾衆，中和得所行。
此心非苟豫，奚愧介之名。
仙掌峰
作者：韋驤
朝代：宋

巨靈前事杳難評，融結皆由造化成。
山歷古今常似掌，地當西北是扶傾。
擘開太華幾千仞，指出飛鵬數萬程。
歲旱定須先展效，力推雲雨救蒼生。
代官未至泊舟頒條門獨宿署中
作者：韋驤
朝代：宋

獨宿官居静，維舟古岸斜。
塵埃猶吏局，烟水寄吾家。
鄉夢連宵動，歸心計日差。
向晨望星斗，曉櫓趣嘔啞。
以前韻作春寒攀迓
作者：韋驤
朝代：宋

春寒山色似昏煙，風度譙門晝漏傳。
露柳軟條金綴紐，雨苔圓點翠遺鈿。
登樓引領情方遠，行帳来詩墨尚鮮。
坐想琅邪歸路晚，兩行紅蠟代嬋娟。
伯瞻郎中生日
作者：韋驤
朝代：宋

瑞氣飄飄貫斗牛，當時貽慶在南州。
太平勢盛高賢出，造化功成萬物秋。
侯國幾年凝課最，相門今日足風流。
祝公壽與靈椿等，庶得胸中盡壯猶。
依前韻酬張屯田和詩
作者：韋驤
朝代：宋

落筆流星緩，酬言白璧輕。
鄙辭翻可媿，老格有餘清。
擇士無精鍳，糊名况舊程。
更煩爲大句，使我壯文評。
倒用前韻
作者：韋驤
朝代：宋

宛轉眉山效蜀峨，花前執板爲清歌。
歌聲暗與春風合，催折芳心不厭多。
偃蓋松
作者：韋驤
朝代：宋

摧折風霜久，猶傳偃蓋松。
只憑文筆力，何必大夫封。
假道南康長道語今夕中秋正故歲聚并喜樂時也遂留以夜飲飲半和所示詩
作者：韋驤
朝代：宋

月華乘顥氣，人競此宵明。
舊會嗟經歲，修途爲輟程。
凉飄襟袖爽，秋入管弦清。
莫誚紅裙飲，新詩亦間成。
偶作
作者：韋驤
朝代：宋

紗巾疏爽葛衣寛，簿領無多笑傲間。
黄卷仰持眠晝榻，白雲斜斂見晴山。
風荷瀉露池聲激，煙柳藏蟬野趣閒。
日月淹留非不幸，柅車休嘆未西還。
偶疾未平不得預龍蟠之遊輙成詩以迓還旆
作者：韋驤
朝代：宋

小城春物已闌珊，病肺朝來强自寛。
疲苶未堪隨驥尾，高明空想到龍蟠。
日烘欄楯花枝卧，風滾階除柳絮團。
索筆題詩待迴馭，肯將塵語累清歡。
傲亭
作者：韋驤
朝代：宋

峨然危構冠山巔，以傲名亭傲可賢。
不與世人論是否，誰能来此臥雲煙。
元日
作者：韋驤
朝代：宋

蔟律新聲應，寅杓舊觀還。
三朝思北闕，萬壽祝南山。
謬忝金閨籍，遐違玉笋班。
山城濡滯跡，望日想天顔。
元正二日小宴呈席客
作者：韋驤
朝代：宋

二日新年半月春，朝來小雨破輕塵。
依稀带雪梅枝老，彷彿籠金柳色勻。
投隙會并宜勉强，轉頭光景祇逡巡。
不應萬點花飛後，方許傷多酒入脣。
元豐改元元日登行春閣
作者：韋驤
朝代：宋

夜盡銅壺漏，朝生玉律春。
日稱元最重，年與號俱新。
郡閣晴光早，山城喜氣均。
椒觴初獻壽，仙木已書神。
鷹隼飛還止，龍蛇蟄欲伸。
溪冰仍泛泛，園柳自欣欣。
物意幡然作，人情豈不倫。
區區添甲子，斂拙任洪鈞。
內樂亭
作者：韋驤
朝代：宋

誰謂茲亭浪得名，寥寥氣象副深誠。
地饒松竹千年色，天與雲山四合清。
靖節固嘗爲傲吏，子真元不勢名卿。
伊余竊慕恬然樂，肯以紛華戰性情。
八月上澣登步雲亭
作者：韋驤
朝代：宋

一日優閒九日忙，步雲亭上共翺翔。
地高始覺秋風勁，事隙方知晝景長。
戲舉禪談一重案，静看茶戰第三湯。
吾民况有京坻望，遠宦宜從嘯咏忘。
八月二十四日州牡丹
作者：韋驤
朝代：宋

八月西風動地來，枯株衰卉慘池臺。
如何春色花王品，獨對霜威御史開。
冷艷自然欺竹柏，清香足以薦樽罍。
豈非千里寛羸俗，召得陽和暗裏迴。
八月十八日觀潮
作者：韋驤
朝代：宋

浙湍浩溔連溟渤，宵晝潮頭卷沙出。
中秋三日日欲西，一歲之潮盛今日。
雪山横亘截江來，巨浪翻空生倐忽。
吳兒當此誇善泅，執炬揚旗徐出沒。
旁觀奚止動精爽，壯士爲之猶股慄。
由來習俗競兹辰，士女欣然勇相率。
紛紛畢集遶長隄，翠蓋成陰何櫛密。
邦侯樂衆爲開筵，歌管凌虚遏雲物。
玉堂鉅公臨右席，賓主交輝映簪紱。
注目應同濟川念，賞心仍寓和民術。
區區下客久不逢，二紀光陰容易失。
幸陪高會還舊觀，聊解嘆嗟揮老筆。
八月十四日夜月
作者：韋驤
朝代：宋

中秋垂一宿，延頸望金波。
素魄雖微缺，清光已覺多。
圓來殊俯近，觀者尚蹉跎。
明夕當如鑒，光華更幾何。
八月泛江送客
作者：韋驤
朝代：宋

送客欲逡巡，方舟舣棹頻。
夕陽千嶂外，秋色一江匀。
酒面紅煙慘，歌眉翠黛顰。
昔年離别恨，今日併如新。
公舒朝請得福守所寄荔子佳品二而咏以二詩乃以爲示輙次韻奉和·其一
作者：韋驤
朝代：宋

鄰境緘馳荔子丹，黄堂矜詫滿雕盤。
香收殘爇餘龍腦，牋寫新詩掩鳳團。
咀嚼定嫌瓊液薄，形容更比水精寒。
强抽滯思聊追和，珍果清吟兩可歡。
公舒朝請得福守所寄荔子佳品二而咏以二詩乃以爲示輙次韻奉和·其二
作者：韋驤
朝代：宋

佛宫奇品號磂黄，黄縠籠珠徑寸光。
種異却輕萍有實，味甘全勝蔗爲漿。
南人拭目驚稀見，北客流涎試一嘗。
翻笑洞庭霜後橘，豈能當暑侑持觴。
公閒念詩社之廢寄陶賈二同僚一首
作者：韋驤
朝代：宋

地僻少将迎，溪山一概清。
秋深孟嘉宅，歲古闔閭城。
吏隱全輸我，詩豪半屬卿。
社壇何冷落，濡筆請尋盟。
再和
作者：韋驤
朝代：宋

佳和殊堪渴想勞，幅巾霜鬢遂忘搔。
長言燦燦經三復，至樂融融共一陶。
遇事未能全吏隱，解頤幸得接詩豪。
願前瓜代頻酬唱，任秃秋蟾玉兔毫。
再和
作者：韋驤
朝代：宋

區區邑落四逢秋，敢詫歸期占上游。
似得葵丘瓜代信，如銷都護玉關愁。
琴彈夜月聲還變，詩寫溪山興未休。
幸有臺池且同醉，别離到後更何由。
再和
作者：韋驤
朝代：宋

樓號朝京人未歸，浮雲蔽日雨霏微。
静論國手饒棋路，閒喜官身著道衣。
心慕孟軻潛養浩，年過蘧瑗久知非。
隨時觴詠聊同樂，全勝區區競巧機。
再和
作者：韋驤
朝代：宋

湖山清迥雪霜天，結客尋幽布錦筵。
猛作清歡送殘臘，冥搜佳句待新年。
共欣愛日臨樽俎，暗覺和風入管弦。
數品香葩爲時發，潛知造物以相憐。
再和
作者：韋驤
朝代：宋

百丈卷河濱，相歡席上人。
香飄清近水，歌動净無塵。
良會誠難必，開懷好任真。
心期在他日，湖海共閒身。
再和
作者：韋驤
朝代：宋

突兀見升平，前非望汝靈。
塵途雖闔眼，血刃不磨腥。
氣格希神嶽，漂浮賤水萍。
遇遷何足計，唯守自然青。
再和·其一
作者：韋驤
朝代：宋

醉向溪頭按洞簫，夜瞻略彴似星橋。
清歡未足班荆坐，一任紗籠蠟炬消。
再和·其二
作者：韋驤
朝代：宋

暮角清聲雜鳳簫，一時冠带似圜橋。
謫仙詩句春泉湧，萬斛量愁頃刻消。
再和二首·其一
作者：韋驤
朝代：宋

會飲臨登燕，逢春第一回。
筝移未歸雁，笛送巳飄梅。
北海俄空酒，南山忽隱雷。
交談幸投隙，塵慮此時開。
再和二首·其二
作者：韋驤
朝代：宋

春歸雖斗頓，寒去尚裴回。
已放沙茸草，猶將雪掩梅。
清吟陵鮑謝，高誼薄陳雷。
倘緩西行興，芳筵願數開。
再和前韻仍以峨字爲首尾
作者：韋驤
朝代：宋

峨冠莫惜插花多，多插名花壯醉歌。
歌罷襟懷肆夷曠，願平羣險剗嵯峨。
再和孫正甫音字韻呈舍人
作者：韋驤
朝代：宋

峨峨氣格冠書林，落落文章叩玉音。
暫别諫垣虛讜論，聊持使節慰焦心。
紅塵翠靄飄衣繡，紫幅黄油護印金。
采盡輿情将入告，謀謨誰得見精深。
再和巖起以詩答謝惠團茶之句
作者：韋驤
朝代：宋

靈芽不減密雲團，十襲清香翠若乾。
蕪句聊紓情內動，明珠更得掌中看。
輕投雅貺公爲易，併獲殊珍我自難。
報德酬言古人重，斐章不再豈遑安。
再和張從道·二月
作者：韋驤
朝代：宋

天氣融融近禁烟，巴渝風俗自熙然。
排門沽酒易成市，著處看花不用錢。
一带江山入圖畫，幾番雲雨促詩篇。
獨嗟久使無裨補，終日歸心趁杜鵑。
再和張從道·鄰垣
作者：韋驤
朝代：宋

官舍相依吾二家，碧山之麓水之涯。
祇知閒暇交談屑，不覺逡巡改歲華。
坐喜良農得麰麥，行聞異俗貢氈砂。
銜杯且盡兵廚釀，安用呼兒索五花。
再和所酬
作者：韋驤
朝代：宋

萇弘滅跡已綿久，誰于二月爲隆冬。
相逢詩酒得賢侣，遽使炎燠生吾胸。
飲酣真趣不可壞，詩狂險韻皆能從。
殷勤鄙句復叩激，自喜牙琴還遇鍾。
再和春寒次來韻
作者：韋驤
朝代：宋

雲迷曉日山頭闇，風落春梅水面香。
十里郊原皆有趣，一番歌吹從尋芳。
佳辰浩蕩情懷惬，化國優游晷刻長。
更把高才酬勝景，他年吟誦倍難忘。
再和答篇
作者：韋驤
朝代：宋

爲困奔馳乃近遷，勿咍飛倦不知還。
趁朝遂免三更起，歸舍新添數刻閒。
謾致鄙篇酬雅貺，却煩秀句解衰顔。
高軒若許來驚座，陋室杯盤亦可班。
再和范同年得廳字
作者：韋驤
朝代：宋

人生難計擬，并合若漂萍。
稀闊同年會，蕭條古縣廳。
冒寒欺雨勢，卜夜託龜靈。
漏轉歌聲促，風餘燭燼零。
主樽慚北海，客量過滄溟。
願且留車馬，離弦未可聽。
再和陳成伯見寄集句三首
作者：韋驤
朝代：宋

兩篇藻思敵青春，開撥塵昏向此身。
道舊悠悠言易感，論心炯炯誼還親。
光陰似轂何難轉，事物如環且謾循。
白雪調高知寡和，强歌徒愧郢中人。
再和顔長道見寄
作者：韋驤
朝代：宋

行役牽攣好思慳，詩筒旬浹未能還。
驅馳東國黄塵路，夢想南鄉碧玉山。
顧我俗情方充分衮衮，愛君佳句獨班班。
再吟再和都緘寄，幸有冥鴻羽翼閒。
再回前韻
作者：韋驤
朝代：宋

畫船東下櫓聲高，閃見旁舟堕玉搔。
張翰歸心鱸滿箸，畢公狂興蟹雙螯。
朝餐餖飣唯論飽，夜語詼諧豈厭勞。
乍聚乍離當不怪，夫君多可似山濤。
再次韻和公儀所示
作者：韋驤
朝代：宋

匆匆下馬脱朝衣，夜直儀曹歲晏時。
香穗縈回清一榻，燭花明媚耀重帷。
詩成白雪音難和，夢斷黄粱熟已遲。
見說遲明還剡奏，懇求宫鑰待言絲。
再用前韻和孫正甫所示
作者：韋驤
朝代：宋

畫船同出汴渠灣，天末雲收數點山。
共應辟書離魏闕，誰持别酒唱陽關。
閒論浙右經年事，此去膠東幾日還。
男子有爲須遠趾，誰能轅下久低顔。
再用前韻奉簡
作者：韋驤
朝代：宋

未能形德似支離，行學由來恨力微。
罔利唯羞陟龍斷，可言寧念卧牛衣。
高材幸遇同憂樂，公論相投壹是非。
待向遊從廢棋局，區區安用謾藏機。
再用前韻爲感春喜會二首酬德夫·其一
作者：韋驤
朝代：宋

五侯門館映交衢，點檢春光肯暫辜。
教舞庭除紅錦藉，看花窗牗碧紗糊。
侈心忘理雖兒女，樂事乘時亦丈夫。
而我拘攣過佳節，豈無船在賀家湖。
再用前韻爲感春喜會二首酬德夫·其二
作者：韋驤
朝代：宋

東風爛漫巨江南，林薄餘花十二三。
隱隱游絲飛日影，娟娟戲蝶舞春酣。
獨旗共愛茶芽嫰，佳境俱憐芋蔗甘。
談屑不宜虛永晝，長岐分背謾停驂。
再用前韻謝和詩二首
作者：韋驤
朝代：宋

雖知自古有言酬，倍獲佳篇却重留。
襲璞固宜資一笑，報瑶何意足多求。
詞源浩若江河注，筆力成如造化秋。
詢度餘閒吟詠作，豈非夫子德公休。
再答和篇
作者：韋驤
朝代：宋

落日山川晚鼓休，西風樓閣遠烟收。
清談亹亹忘塵役，醁酒深深戰暮秋。
獨恨去當霜草路，不能留見菊花浮。
更慚健句酬衰唱，刻燭甘輸第一籌。
再詠黄石榴花二首·其一
作者：韋驤
朝代：宋

花似新鵝色澤均，蕚如柘繭亂紛紛。
更臨返照遥凝目，翠幄無端惹瑞雲。
再詠黄石榴花二首·其二
作者：韋驤
朝代：宋

佳人最愛石榴紅，染作輕裙步履同。
唯有此花難入意，任教榮悴逐薰風。
再貺詩復以前韻答之
作者：韋驤
朝代：宋

媿将鄙句報多聞，操紙安能蔽所存。
硯墨未乾憂見罪，牋封還枉却酬言。
長吟不覺手之舞，熟覽方知即也温。
長者如興起予嘆，攝齊時願一登門。
冒雨遊石室
作者：韋驤
朝代：宋

陟磴苔痕滑，穿巖雨脚收。
愛山鄰邑令，來作雨中遊。
冠幘峰
作者：韋驤
朝代：宋

渡江行役走埃塵，路過名山興味新。
冠幘危峰勿相笑，儼然雲外亦辛勤。
冬至三日遊水南諸寺
作者：韋驤
朝代：宋

曦輪飛上宿雲收，晚出城南趣適幽。
六寺連延行複道，一溪縈繞瀉寒流。
世情共喜新陽復，仙境聊成極目遊。
不以篇章記登覧，此時清興若爲酬。
冷風閣
作者：韋驤
朝代：宋

勝概天成所得偏，一来登覧興飄然。
拂雲欄楯塵寰遠，隔水樓臺畫幅全。
隱隱歸舟搖落日，悠悠飛鳥破孤烟。
冷風可御非虛目，况是層巒對演仙。
凌晨馬上得惠詩再次元韻·其一
作者：韋驤
朝代：宋

詩筒方訝惠音稀，擊鉢來篇果不遲。
定欲擅場專獨勝，豈容遺幗久相持。
招邀近想融樽滿，往返多慚孺榻施。
况得鸞弦聲出幌，肯教馬足自稽期。
凌晨馬上得惠詩再次元韻·其三
作者：韋驤
朝代：宋

自今酬唱不宜稀，所恨詩盟結已遲。
兩陣辭鋒謾交戰，一壇將鉞敢争持。
宦途何愧爲難進，老境寧當效逆施。
相遇相期情誼遠，莫臨觴詠数瓜期。
凌晨馬上得惠詩再次元韻·其二
作者：韋驤
朝代：宋

建芽精嫩鳳爲團，海錯珍鮮鰒作乾。
遠物方慚容易獻，來篇不似等閒看。
始忻報玖情何厚，幡覺陽春和獨難。
寫寄中州傳好事，須教紙價踴長安。
凌翠閣·其一
作者：韋驤
朝代：宋

凌翠閣，翠光寒不落。
公事餘閒日日來，簷前好鳥無驚作。
凌翠閣·其三
作者：韋驤
朝代：宋

凌翠閣，四面祛櫺箔。
千里無雲看月明，何必庾家樓上樂。
凌翠閣·其二
作者：韋驤
朝代：宋

凌翠閣，突兀撐寥廓。
滿眼蒼煙萬里春，忍負十分金鑿落。
凌翠閣·其四
作者：韋驤
朝代：宋

凌翠閣，山繞如城郭。
風味都侔陶令居，所慚猶被青綸縳。
出東萊城示海傍觀者
作者：韋驤
朝代：宋

老稚相携出翳林，玉沙堤上聽車音。
便安赤子朝廷意，補助清時使者心。
畎畝均休無一役，歲時賑乏有千金。
東人祇見東溟闊，不識君恩似海深。
出滁口入江峽
作者：韋驤
朝代：宋

逆風吹浪雪花翻，舟出滁河浩蕩間。
柁轉一聲鳴似鼓，櫓搖數丈漩如環。
路通淮右千源水，望斷江南一带山。
莫恨區區緣吏役，此時清曠亦開顔。
出閩境永豐道中
作者：韋驤
朝代：宋

去暮愁行泗州嶺，清晨喜見江東山。
二年巡按勞南走，盡室安全慶北還。
負弩兵迴喧渡口，插秧人看立田間。
却嗟奉使無禆補，征返徒添兩鬢斑。
初上汴舟思歸
作者：韋驤
朝代：宋

夜氣凄清星斗全，倚檣引望東南天。
懷歸重念秋垂盡，倦目羞看月又圓。
况是汴流投淺涸，夫何單舸尚留連。
京華豈謂無心戀，自恨孤蹤遠邃延。
初入淮上
作者：韋驤
朝代：宋

汴水方窮到淮水，大船蹇蹇拒風行。
不知静裏千帆過，唯喜空中一派清。
秋氣已殘山態老，夕陽未盡浪花明。
牧兒隨隊閒無事，強作歌聲和櫓聲。
初夏公餘
作者：韋驤
朝代：宋

公庭日無事，民伍正蠶耕。
夏淺寒猶在，雲濃雨易成。
圖書存遠古，詩酒有餘情。
傲吏居幽僻，其誰誚近名。
初晴復雨感事
作者：韋驤
朝代：宋

朝暉還復變濛濛，過盡韶華冷落中。
媚紫妖紅如病悴，也應無暇笑東風。
初睡
作者：韋驤
朝代：宋

凍雲卷盡月華清，寒氣稜稜夜轉生。
一卷古書齊萬慮，滿杯醇酎卧三更。
附炎鄙態悲時薄，養僻孤蹤任俗評。
曠逸最便朝睡美，鄰雞不用再三鳴。
别劉公舒
作者：韋驤
朝代：宋

間關杖節使全閩，何幸邦侯遇故人。
談笑一樽時得暇，謳歌千里政如春。
解攜白髪情非昔，贈别清篇思入神。
却想萍蹤流未遠，會看飛詔趣朱輪。
别叔康
作者：韋驤
朝代：宋

數年爲邑幸焉依，德論源源每霽威。
瓜代逡巡驚易及，棠陰躑躅忍輕違。
倦蹤方此從塵路，旅夢多應遶繡衣。
迴首海城煙霧杳，願聞三節召公歸。
别張從道
作者：韋驤
朝代：宋

官居相並日相過，盈歲光陰不覺多。
每幸開心互詢度，都忘倦跡久蹉跎。
新除忽遂東歸欲，雅好其如遠别何。
把酒不辭金盞溢，預將離索就消磨。
别李世美
作者：韋驤
朝代：宋

御茶貢了文書閴，静一堂深生晝寂。
木蘭花謝葉成陰，霽日輝輝蕩輕碧。
主人爲我開芳筵，灧灔金樽泛春色。
舉杯相屬念我行，贈以長篇重圭璧。
聯官共職誠意鈞，踰歲光陰駒過隙。
自慚老鈍於事疏，每幸高才見禆益。
招攜地寶溢課輸，立遣訟筒平鬰抑。
隔州移粟賑疲甿，指日敺兵斬狂賊。
走章馳檄公事外，間有賡酬副清適。
搜羅絕景窮造化，鋪寫幽情露胸臆。
今朝飲别接殷勤，判袂分岐在朝夕。
萍蓬邂逅難期度，魚雁附託宜頻的。
願聆三節促歸軒，聊慰馳情想風格。
别滕元發侍郎
作者：韋驤
朝代：宋

塵役間關旅思收，幸瞻旌戟少淹留。
多年目斷丹霄步，再拜心輕萬戶侯。
三節行催虎符去，雙毛將近鳳池游。
門闌欲别徒惆悵，吟對江山迥不休。
别王叔重
作者：韋驤
朝代：宋

區區奉使越三年，晚得渝南刺史賢。
美政日聞行舊學，高懷時見發新篇。
近違方得揮談麈，遠别俄驚徹祖筵。
回首寒江初放鷁，牙城隱隱隔雲煙。
别鉛山楊公濟
作者：韋驤
朝代：宋

征塵淟涊暮秋時，稅鞅登堂暗澣衣。
久别自憐心鬰鬰，相逢今喜語霏霏。
池中盡謂蛟難畜，塞上行看馬自歸。
落日西風滿襟袖，臨岐迴首重瞻依。
剪金花一首和陶掾
作者：韋驤
朝代：宋

花神委曲競光陰，特向低叢剪寸金。
買斷園林初夏景，竟教蜂蝶慰寒心。
玲瓏圓影風前舞，寂寞紅芳雨後深。
稚子知名不知實，采之擲地聽餘音。
劉仲誠以武夷記見借
作者：韋驤
朝代：宋

自從見借武夷編，每一開編思渺然。
使我胸懷厭塵滓，羡君家世樂神仙。
幔亭曾會千餘客，石洞元居十六天。
何日訪靈尋翠壁，待将名字謾同雕鎸。
劉握大夫挽詞二首·其一
作者：韋驤
朝代：宋

平生端素履，四紀仕清朝。
移守將前邁，修齡忽後彫。
琴書遺淡泊，几杖捨逍遥。
有子光承績，幽堂慰寂寥。
劉握大夫挽詞二首·其二
作者：韋驤
朝代：宋

棄養臨茗水，傳聲到武林。
仁賢沒何遽，老友慟尤深。
珠玉藏前咏，風標起舊欽。
靈輿不克送，薤唱寓空音。
劉欽止承務挽詞一首
作者：韋驤
朝代：宋

年始踰强仕，俄從逝水沄。
祇應懷永慕，遂爾繼先君。
利器方施手，高翔未及雲。
嗚呼今已矣，衆歎謾紛紛。
勸元功飲
作者：韋驤
朝代：宋

昔時同閈今同郡，氣義相懽此最親。
莫向酒杯成偃蹇，醉來詩格合清新。
勸酒
作者：韋驤
朝代：宋

二月已破三月來，青春白日映樓臺。
勸君更飲一杯酒，一月人生笑幾迴。
十五夜
作者：韋驤
朝代：宋

八月得中節，今宵秋又中。
由來金氣王，向盡月華充。
翫與多方共，清非别夜同。
明皇如未死，依舊惑蟾宫。
十六夜
作者：韋驤
朝代：宋

明月上天稽，中秋已過期。
十分初减處，萬目共憐時。
不見昨宵盛，安知今夜衰。
清光比他夕，猶勝滿如規。
十月
作者：韋驤
朝代：宋

風脚無時定，霜花晝亦飛。
天愁雲四合，樹冷鳥相依。
陋室羣書滿，衡門俗客稀。
饑腸何以療，園芋正豐肥。
十月十二日早按行臨汀遇大雷電而雨
作者：韋驤
朝代：宋

傳車十月到長汀，鬰奥猶如暑氣生。
經夕山川带雲霧，凌晨雷雨動簷楹。
乍逢旅客殊多怪，慣見邦人悄不驚。
聊作小詩傳所遇，他年稳坐活平生。
十月暮登延壽閣
作者：韋驤
朝代：宋

湖水漸如带，扁舟渡亦艱。
山空翠屏淺，荻老雪花殘。
立馬寒烟際，登樓靄暮間。
嚴闉促回轡，吏隱樂終慳。
千佛巖讀書寄內
作者：韋驤
朝代：宋

官期未迫暫閒身，斆學巖居及夜分。
霜落空山寒切骨，風號萬木響連雲。
有民勿謂書休讀，無術當知政必棼。
獨宿不辭應會我，功名富貴本辛勤。
南園正月二十三日見牡丹因翦分送而公舒太守以詩爲報遂次來韻
作者：韋驤
朝代：宋

上元八日冒輕寒，翦送南園兩牡丹。
爲我果能興絕唱，知君不作等閒看。
香餘琱檻春猶淺，詠入華牋墨未乾。
更說僧坊曾寄植，縱觀須待解征鞍。
南昌鐡柱
作者：韋驤
朝代：宋

南昌昔謂水浮州，鐡柱支持事更幽。
天地有爐勞一鑄，蛟螭無穴解羣憂。
槎牙露處幾三尺，搖撼徒然踣萬牛。
人頼旌陽恩力大，此功何愧禹功優。
南湖晚霽
作者：韋驤
朝代：宋

雨脚隨雲斷，湖光带日還。
微虹初照水，餘霧尚懷山。
理網漁歌喜，支篷孤棹閒。
蕭然安艤泊，盡室畫圖間。
南陵坡
作者：韋驤
朝代：宋

南陵坡對巫山縣，直上青冥百八盤。
此日身由歲巡到，他年愁向畫圖看。
可堪雨濕羊腸險，更怯風衝狐腋寒。
却想九天朝謁罷，禁街平穩躍金鞍。
即事
作者：韋驤
朝代：宋

舞蝶雙飛穿宿露，鳴禽相喚弄朝暾。
澗盤石逕長蛇轉，山入秋空翠鳳騫。
楓葉園林看自好，菊花時節興難論。
高懷不爲塵勞減，安用笙簫簇酒樽。
即事
作者：韋驤
朝代：宋

雲物半陰晴，春罍酒氣清。
花空葉自隘，梅重核初成。
噱論無柔語，酣歌有壯聲。
翠眉應見笑，先老擲風情。
即席
作者：韋驤
朝代：宋

金爐獸燄迴春律，碧琖螘花資野逸。
臘枝剪斷玉蓮光，歌扇舞茵争秀出。
主人醉賓賓醉德，傾兀不慚冠武側。
一時陳迹去莫追，此段清歡寧易得。
去冬留題管節堂世美朝請今夏按部過之爲詩見賁輙次韻奉和
作者：韋驤
朝代：宋

拙句慚先刻，佳章幸繼遊。
褒題踰八字，傳詠入中州。
舍館仍增麗，時炎倐變秋。
悠悠想清思，長似建溪流。
去年今日
作者：韋驤
朝代：宋

去年今日到宣州，舟倚昭亭晚雨收。
鴨脚飣盤隨土物，蟹螯将酒揜珍羞。
溪間雁集菰蒲老，田外人歌𥝧稏稠。
此際剡遊還憶舊，閒中情味兩悠悠。
又借前韻爲攀别之作
作者：韋驤
朝代：宋

紫詔催還二月天，清臺頒歷涉三年。
高文昔冠羣儒首，異政今爲兩蜀傳。
此日旌旄度危棧，何時舟檝濟長川。
笳鐃漸遠勞瞻望，猶想飛花傍祖筵。
又借前韻謝惠茶
作者：韋驤
朝代：宋

靈芽産自越巖限，精製須調焙下煤。
隱士寄題緘且密，使君分惠重其開。
點疑白雪盈甌泛，啜恐清風兩腋来。
却抒短章酬雅貺，畫墁何以謝瓊瑰。
又借韻寄太守叔康
作者：韋驤
朝代：宋

城近江山夕靄澄，樓開欄檻與山平。
秋光正似鴻溝判，月影圓如白璧明。
詩壓東陽臺上句，酒睎北海座中傾。
荒壖拙令方匏繫，引脰西風畫隼旌。
又和
作者：韋驤
朝代：宋

一門清訓黄金賤，三葉榮名翠琰題。
揚雀語言先世得，荀龍頭角後來齊。
聯姻君喜重交好，高閈予慚早獨躋。
試聽野人歌盛事，滿床牙笏當公圭。
又和
作者：韋驤
朝代：宋

元豐嘉號改明年，萬里江山色愈鮮。
侍從舊臣承紫詔，拜恩如在御床前。
又和
作者：韋驤
朝代：宋

强繼高吟豈足論，聊持布鼓過雷門。
解頤傳咏知辭妙，落筆酬言怯思昏。
霜葉舞風鳴碧瓦，寒雲漏月射清尊。
好傳秀句頻驚座，索馬行將戒守閽。
又和
作者：韋驤
朝代：宋

淺雪初成玉石灰，冒寒擁腋上層臺。
那嗟晚景催人老，且喜新春入手來。
戢戢庭萱芽始迸，娟娟池柳眼先開。
卻□疏騁南湖轍，坐想高談腸九回。
又和
作者：韋驤
朝代：宋

著處山川秀可娱，何妨投隙數驅車。
韶華已過三分一，歲律纔經半月餘。
北海樽罍雖自滿，東陽篇詠不宜疏。
惟愁南國春多雨，誰把繁陰爲掃除。
又和
作者：韋驤
朝代：宋

詩來盛說溪山好，局事蕭蕭似隱流。
閒對文枰銷白日，勇持吟筆戰清秋。
城中事逐漁樵得，門外客無車馬留。
而我拘攣但增羡，強酬佳句思難抽。
又和久雨
作者：韋驤
朝代：宋

繼月霖霪勢不停，淙淙高屋似翻瓴。
氣昏亭閣迷仙境，雲闇山川掩畫屏。
壠麥潛憂化蛾白，溪荷遥想没錢青。
占晴問蔡師前語，罄折恭於奉鼎扃。
又和九日有懷見寄
作者：韋驤
朝代：宋

九日風光不可辜，更堪瀟灑在江隅。
興如藍水真能適，詩比齊山亦自娱。
莫向三秋悲齒髪，須將一醉等賢愚。
酒闌忽憶膠東路，跋馬隨軒望上都。
又和仲遠答鋭長老二首·其一
作者：韋驤
朝代：宋

庭柏經霜色半黄，暫安禪室意陽陽。
高懷洞見人間世，鳬鶴紛紛自短長。
又和仲遠答鋭長老二首·其二
作者：韋驤
朝代：宋

山前旌劍弄晴光，瞻謁裴回殿角香。
却坐靈堂問禪伯，莫持迂論作金湯。
又和來篇
作者：韋驤
朝代：宋

已愧蒼葭倚玉難，更慚投礫引珠還。
盧生破屋居新穩，韓子豪篇語自閒。
雖有清樽佇高躅，須期黄菊奉朱顔。
自惟雅集猶淹緩，詩戰雄師未必班。
又和來篇
作者：韋驤
朝代：宋

貢闈将畢意揚揚，日夕炎凉亦未嘗。
幾聽秋聲廢高枕，屡乘月色坐中唐。
雲牋寫句慚非敵，玉麈揮談服所長。
款段匪朝歸冷僻，未知何以慰鄰望。
又和倒韻
作者：韋驤
朝代：宋

匿疵真有德，值物不偏恩。
細或穿幽隙，悠然被廣原。
皚皚均旦暮，浩浩壹乾坤。
凛冽添寒氣，蒼茫返混元。
鵠鷗潛失影，狐貉暗忘魂。
竹重風旌褭，池凝曉鑑昏。
飛毫玉兔脱，蟠徑素龍蜿。
陵弱侵庭柳，埋青抑砌萱。
屑瓊誰措手，鍊粉若爲盆。
當迥墻頭積，迴飈瓦口噴。
羣飛停啅噪，萬醜掩瘢痕。
窮巷情方憚，豪堂勢自温。
蕭條孤驛路，冷落古祠閽。
亂轍分明印，雙鴟彷彿蹲。
何時飄絮定，著處白雲屯。
酒榼傾浮螘，吟牋染戲鴛。
妙才窺賦象，佳興襲遊園。
冰鑑清相照，瑶枝俯可捫。
剡舟那遽載，郢唱且重翻。
啖齧深憐武，栖遲酷愛袁。
韓詩高孰抗，謝賦久仍存。
肅肅東方騎，優優北海樽。
危樓登郡堞，遠目瞰江村。
摛藻踰梁苑，申嚴過棘門。
雄辭端獬豸，險句崪崑崙。
綴韻金聲恊，揮毫墨電奔。
豐年見先兆，沴氣已横吞。
氛靄銷中夜，球琳冒短垣。
清光交素魄，餘潤浃枯根。
嘉瑞由嘉政，輿歌莫厭繁。
又和前韻呈彦常明叔
作者：韋驤
朝代：宋

軟語霏霏過夜分，程文都已辨專門。
香焚龍腦神還健，書檢蝇頭眼易昏。
騶從傳呼金闕曉，星辰環拱紫垣尊。
拆封御史何時到，曳組相将謁禁閽。
又和十二月二十九日思封道中
作者：韋驤
朝代：宋

巴山險阻備嘗之，笑讀豪篇似抵巇。
况是歲華垂盡日，却爲賢者獨勞時。
寒多未放泉聲活，春近先從柳眼知。
早晚星軺趣回轡，東園共醉小枝枝。
又和告成寺
作者：韋驤
朝代：宋

嘉陵江勢並山迴，山寺雙扉對水開。
鑿石千尋維佛屋，參天一舉類仙臺。
白雲有意頻舒卷，幽鳥無情自往來。
心境兩忘真未易，登臨便謂出塵埃。
又和孫太守琅山席上
作者：韋驤
朝代：宋

薄霧輕籠曉日黄，攀從旌旆到禪坊。
坐憐古木榮枯慣，仰笑秋雲聚散忙。
酒約覆盆分甲乙，詩成擊鉢互宫商。
興酣猶恨嚴闉逼，少促歸鞭趁月光。
又和彦常試院即事·其一
作者：韋驤
朝代：宋

城壖候館勢弘開，捧詔彤庭薄暮來。
庠序旁延優上舍，行能參考見高才。
糊名獨得珠無脛，摭實更忻山有萊。
賢傑聞風争入彀，簞瓢何足樂顔回。
又和彦常試院即事·其三
作者：韋驤
朝代：宋

辨駿由來盡馬羣，裁聲今已得龍孫。
不容一字虚褒貶，可見諸生究本源。
衡鍳有憑宜自信，毫釐無益懶輕論。
分携莫惜頻交語，且盡樽前蠟淚痕。
又和彦常試院即事·其二
作者：韋驤
朝代：宋

天寒簾幕氣蕭騷，終日披文不厭勞。
但有誠心禆藻鍳，敢矜明目察秋毫。
璵璠啟襲光難掩，鵰鶚凌虚勢自高。
號奏身閒無一事，唱酬尤喜得詩豪。
又和憶小園梅花
作者：韋驤
朝代：宋

爲憶新梅發舊枝，勇操吟筆對晴暉。
幽香不到青綾被，冷豔應迷白羽衣。
忽忽屢經春色改，紛紛或傍笛聲飛。
祗疑渴想高情劇，頻向冰廳有夢歸。
又和所示
作者：韋驤
朝代：宋

布鼓微聲強自信，兩篇響答語驚人。
連城自我忻懷寶，八字憑誰歎受辛。
豈爲儻來輕有動，但能恬守即安貧。
相期厚養忘多欲，莫似豚蹄祝滿囷。
又和會月波樓與范德鎮賡唱之什
作者：韋驤
朝代：宋

屹屹樓依檇李城，月波標榜映雙楹。
未逢秋夕披襟坐，且向春風曳履行。
詩伯高篇先獨唱，使君健筆許誰爭。
還朝滯客方無賴，對此飄然思亦生。
又和李世美再題步雲亭
作者：韋驤
朝代：宋

嶢嶢氣勢壓南閩，彷彿鵬程近紫氛。
女堞却依丹檻底，翬簷迥與碧霄分。
融樽有地留清景，阮屐無時蹴亂雲。
引脰更勞西北望，子牟馳戀繼朝曛。
又和燈夕見寄
作者：韋驤
朝代：宋

瞥來海國未言旋，歘見新春換舊年。
佳節阻陪千騎樂，元宵空想萬燈燃。
民聲喧溢豐時歲，酒價飛騰要市鄽。
多謝高情不遐棄，清詩相寄寶珠圓。
又和督决囚
作者：韋驤
朝代：宋

旰食憂民睿思焦，默懷時雪滯層霄。
十行新下寛囚詔，諸道交馳奉使軺。
縲紲稀疏至恩浃，旄倪歡感大鈞調。
宣揚德澤慚綿弱，但採堯民撃壤謡。
又和答并叙别
作者：韋驤
朝代：宋

風騫繡額爐香轉，江照金樽宿靄收。
塵客輕装渡寒水，主人佳句壓清秋。
自忘遠馭瘏兼病，豈顧閒書沈與浮。
回首高城空企望，馳情無算不堪籌。
又和義夫學士用其韻
作者：韋驤
朝代：宋

開府南陵氣序秋，翠屏千壘對岑樓。
力宣膏澤均千里，坐賞溪山冠十州。
小謝篇章耐吟諷，謫仙蹤跡自風流。
公餘好盡登臨興，應誚區區宋玉愁。
又和至叢山堂口占
作者：韋驤
朝代：宋

殘紅新綠媚朝晴，脚到叢山眼倍明。
春老物情皆有趣，只應猶欠早鶯聲。
又和行字二韻
作者：韋驤
朝代：宋

東風如酒醉朱櫻，終日酣酣弄秀英。
天上謫仙乘興賞，一番歌吹傍雲行。
又和見招鼓山遊
作者：韋驤
朝代：宋

氣凉天淡正時秋，野興山情猝未休。
承召驩於鳬藻甚，但憂塵跡累清遊。
又和道中書事奉懷
作者：韋驤
朝代：宋

同日分携去，先期掉鞅迴。
馳情隨道遠，殘歲怯春催。
客舍驚新柳，山城嘆落梅。
佳篇慰翹望，還馭過王臺。
又和鎖宿即事
作者：韋驤
朝代：宋

金門拜敕望嚴宸，禁陌聯鑣傍早春。
此日貢闈身亦與，昔年文陣意如新。
爲僚况偶羣英集，投隙何妨雅論頻。
共念殘科多滯士，歸期緩指甲申旬。
又和閒居
作者：韋驤
朝代：宋

雨餘秋氣逼幽齋，時動新篇雅奏諧。
不是溪山清耳目，自緣冰雪滿襟懷。
榮名疣贅心都棄，世事毫毛力已排。
唯有鑒湖風月近，賀公前跡可爲儕。
又次前韻答所和詩
作者：韋驤
朝代：宋

裁句清如李謫仙，揮毫放浪近張顛。
偶於貢部同官責，更向詩壇擅將權。
戲筆謾追丹桂舊，報言還愧木瓜篇。
一樽何處偕吟嘯，浩興猶堪逐少年。
又次韻
作者：韋驤
朝代：宋

詩將争功定繹騷，堂堂風格等劉曹。
高情迭唱通三歎，險語相先較一毫。
酷暑俄驚變瀟灑，噪蟬何敢助雄豪。
嗟予老拙慵牽强，飬勇終憐不目逃。
又次韻慶除代
作者：韋驤
朝代：宋

一封黄牒下雲頭，受代需時若自謀。
雖幸有期趨北闕，自慚無術惠南州。
累年塵土甘祗役，萬里烟霄想告猷。
猶頼高材見禆助，不教孤跡謾淹留。
又用花字爲即席
作者：韋驤
朝代：宋

春色漫漫不可涯，謫仙亭館最幽佳。
歌聲闇逐風中絮，酒算旁看盞裏花。
擊鉢題詩助清曠，藏鬮傳令止喧嘩。
他年追念從真適，炊熟黄粱一夢賒。
又答惠詩并新鱔
作者：韋驤
朝代：宋

珠璣盈紙将新味，方丈分甘及賤夫。
大啜一杯鄉思動，却咍張翰只思鱸。
又過九華山
作者：韋驤
朝代：宋

昔年嘗慕此山遊，今日經行不暇留。
好意尙爲塵跡累，碧雞山鳳勿相尤。
又題僧壁即事
作者：韋驤
朝代：宋

天地收功固欲全，朝廷恩惠豈容偏。
饑羸大衆粟不足，縣令胡顔入俸錢。
叢山堂
作者：韋驤
朝代：宋

經營新自翰林公，勢壓南譙氣象雄。
四顧高明千里近，一團蒼翠萬山叢。
琅邪路入青林轉，豐樂泉疏白石空。
唐相若能前此制，當時應不暇懷嵩。
古金章
作者：韋驤
朝代：宋

黄金鑄印龜爲紐，埋沒郊原已綿久。
春泥深處襯耕蹄，臘雪銷時經獵走。
臘去春來幾百年，年年寂寞無收夤緣。
不知何代何王賜，於此奚爲獨墜捐。
由來至寶寧長棄，一旦光輝難自秘。
牧兒蕘子兩窺觀，不識彫章祇知利。
里胥白官官爲收，歘從下邑歸之州。
發囊啟襲生精彩，十目爭視寒星流。
粲然五字分明在，蒼龍副将軍所佩。
将軍安在惟空名，方寸堅剛終不潰。
物否而通理所宜，在人誰謂殊於斯。
請看金印雜瓦礫，未逢採拾毋輕嗤。
司馬南樓納凉
作者：韋驤
朝代：宋

溪外層樓入翠微，登臨炎酷杳如遺。
千山相掩雲爭出，萬浪欲光風倒吹。
擺脱塵紛得危坐，牢籠清曠就新詩。
短衣野老遥相目，應怪官閒亦有時。
同文館試上舍和同事孔彦常學士即事
作者：韋驤
朝代：宋

筆陣收鋒考戰文，喧喧車馬隔重門。
心矜力學求之密，目到雄辭氣不昏。
美寶辨來三獻惬，雕蟲屏盡六經尊。
囊封奏號須明發，吉夢應先徹九閽。
同朱尉遊普寧僧舍
作者：韋驤
朝代：宋

名區日事出南城，來扣禪關萬慮平。
強作優閒羞宓子，自成清淡愛梅生。
棋敲玉局林鶯竄，詩落苔牋山鬼驚。
却說去年違此約，老僧應解管宫營。
同邑簿檢視堤柳乘興游保壽僧舍
作者：韋驤
朝代：宋

撥置簿書看種柳，等閒聯轡入雲岐。
山僧莫道疏迎候，我輩行行不自知。
同長道遊惠僧翠樾堂
作者：韋驤
朝代：宋

覃覃潔宇枕城阿，車馬知名始見過。
邃密莫嫌春態淺，牢籠不礙翠陰多。
玩心爽概真偏得，冺跡空山去幾何。
今日□□□褫带，暫将塵擾就消磨。
君山
作者：韋驤
朝代：宋

洞庭波上崪高峰，翠色難将别岫同。
真籍從來標福地，大鈞于此費神功。
蛟龍拗怒深深避，星月流光面面通。
塵跡未能乘興往，據鞍迴首正秋風。
吳六合道原席上
作者：韋驤
朝代：宋

單舸西來六月初，偶逃遠役且躊躇。
幽尋古寺情懷放，高會虛堂暑氣除。
地主延留情已厚，故人邂逅樂何如。
迴頭陳跡無尋處，姓字閒於壁上書。
吳大夫挽詞二首·其一
作者：韋驤
朝代：宋

浩氣忽凌虛，飄然厭虎符。
風流失循吏，術學喪醇儒。
飛旐衝霜外，哀歌慘路隅。
螭坳有賢嗣，遺憾想公無。
吳大夫挽詞二首·其二
作者：韋驤
朝代：宋

邂逅淮東别，逡巡二紀餘。
豈期還故里，止得望靈輿。
直道欽遺譽，高門仰舊居。
鄙情憑薤唱，聊以解欷歔。
呈南鄰司門盛誨之同年
作者：韋驤
朝代：宋

昔詠相過人不知，于今想見少陵詩。
鄰居何幸偏依德，交語乘閒祗隔籬。
攀桂當年聯步武，近蘭此日慰瞻思。
冷官罷局方無頼，但向清風且樂饑。
呈孫東美
作者：韋驤
朝代：宋

露氣侵簾幕，蕭然夜已分。
括囊停較藝，倚几重論文。
邂逅成相際，從容慰所聞。
溪船行各去，回首只秋雲。
呈戶部李尚書二首·其一
作者：韋驤
朝代：宋

八座輝光道德隆，陋儒何幸奉從容。
聽言迥出羣賢表，顧己榮於萬戶封。
密啟更慚先薦鶚，高門况是晚登龍。
荷公恩意知難報，勁節當先比澗松。
呈戶部李尚書二首·其二
作者：韋驤
朝代：宋

三紀光陰疾若馳，一身孤宦亦逶迤。
人疑碌碌非奇節，誰信囂囂足有爲。
白髪精神憐晚景，青雲志氣慊卑枝。
門闌此日蒙優遇，可是嚢中穎脱時。
呈范子鎮同年
作者：韋驤
朝代：宋

白日當時共得仙，清樽未倒且留連。
間關益部君今去，後會輕論又幾年。
呈郭奉議明叔
作者：韋驤
朝代：宋

嶠北分攜一紀逾，浮梁唯奉數行書。
如何邂逅同縈絆，遂得從容接緒餘。
道舊良多動嚬笑，忘形不覺度居諸。
出門幸且時相顧，更望新篇數起予。
周生哀辭
作者：韋驤
朝代：宋

所到固爲命，嗟君志不通。
未施稽古效，遽遘及泉凶。
玉毁垂成際，蘭摧共茂中。
哀歌閉新壟，寂寞四山空。
和世美久雨枕上偶成
作者：韋驤
朝代：宋

釡中何慮致魚生，庭下寧論輟運瓴。
夜厭繁聲驚夢枕，朝愁潤色浥書屏。
無聊搔首憐垂白，遣興題詩寫殺青。
此段公居正岑寂，還如舊隱掩柴扃。
和世美以前韻惠詩
作者：韋驤
朝代：宋

東亭清集幸相娱，暮角聲休尚柅車。
冷淡蓮光燈夕後，微茫桂魄雨天餘。
交談自喜高情合，投老還嗟樂事疏。
况是離懷起朝夕，好憑樽酒豫驅除。
和世美吉祥爲别
作者：韋驤
朝代：宋

山驛迢迢畏景舒，星軺不肯少躊躇。
先之古寺圖分袂，故約前騶幸柅車。
霧卷茗甌分啜罷，風收談麈贈言餘。
雖知暫别非踰月，尚覬郵筒數惠書。
和世美行役不與貢第一茶
作者：韋驤
朝代：宋

採鳳團龍貢紫宸，今年斗柄僅離寅。
四千里望中天闕，第一番題北苑春。
拜表盡恭初遣使，乘軺還念未歸人。
太平歲集梯航獻，山岳何如此效珍。
和中夏清虛堂
作者：韋驤
朝代：宋

碧玉闌干白石除，虛堂瀟灑聚書圖。
窗明晝可窺蚊睫，簷静時聞噪雀雛。
凉吹東南生砌竹，繁陰朝夕在庭梧。
主人襟量清如水，此段幽佳稱得無。
和中裕古鑑
作者：韋驤
朝代：宋

君有青銅獨可憐，規模奇古衆疑年。
寒光不減雖人致，真鑑無期本自然。
秋水未堪方洞照，霜蟾應是恨長圓。
主人較藝還如爾，坐别嫫施醜與妍。
和丹陽守許仲途朝議春深飲會即席二首·其一
作者：韋驤
朝代：宋

寶爐香穗戰春寒，四座融怡極日懽。
且樂杯觴隨水曲，莫愁煙雨滿江干。
首題詩句争傳詠，欲插花枝更細看。
衆客爲公須一醉，何妨倒著接䍦冠。
和丹陽守許仲途朝議春深飲會即席二首·其二
作者：韋驤
朝代：宋

疑怪和風却暮寒，華堂賓主正酣歡。
人間高會真難偶，身外浮名豈足干。
綠螘泛杯春可吸，紅英近燭夜宜看。
梁塵莫逐歌聲轉，只恐紛紛撲醉冠。
和久中春風
作者：韋驤
朝代：宋

二月東風勢渺漫，侵陵和景作清寒。
發揚造化非無力，鼓動芳菲自有端。
鬭草戲兒憂手瘃，懷邊思婦忍眉攢。
祗輸便腹忘機者，不廢書帷晝寢安。
和久中聞笛
作者：韋驤
朝代：宋

風搖古木影蕭森，何處飄來暮笛音。
杳杳迥如天上曲，悠悠不減隴頭吟。
未逢明月心猶恨，却憶殘梅興亦深。
幽思縈迴長不斷，欲量應及数千尋。
和久雨
作者：韋驤
朝代：宋

陰霖繼月酷相因，旱魃今年遽喪神。
膏澤翻憂害東作，芳期那敢愛青春。
蜼谷雖智能蒙鼻，奈有民咨易動脣。
天聽甚卑羣語切，雨師何事未迴輪。
和亭
作者：韋驤
朝代：宋

前賢重交際，世俗競將迎。
用禮皆由正，知和始可行。
候亭增舊構，題榜易先名。
訓徼非存遠，還當鍳鄙情。
和以雙頭牡丹贈叔康太守
作者：韋驤
朝代：宋

盈盈仙蘤忽雙開，似把輕羅一樣裁。
綠蒂相扶真艷出，芳心齊送異香來。
浪吟莫惜詩千首，爛賞何妨酒百盃。
剪寄黄堂有餘愛，也應蝶夢不空迴。
和仲遠留題方鋭長老方丈
作者：韋驤
朝代：宋

當知迷悟不相因，舉手如何拂鑑塵。
試問禪翁住方丈，近來多少晚參人。
和伯英再賦
作者：韋驤
朝代：宋

行蹤隱怪少人知，非是山僧别有機。
漏泄一朝逢地主，逢迎終不似前稀。
和伯英初霽
作者：韋驤
朝代：宋

日出乾坤靜，陰霖革累旬。
前溪聲未减，綠野秀如新。
人意猶祛病，物心疑再春。
此情誰解賦，先手屬東鄰。
和何子温郎中家園一首
作者：韋驤
朝代：宋

江河清興渺無邊，又睹新詩憶故園。
仙爪雖欣搔癢背，布音還愧過雷門。
祇聞松石誇朋舊，應免紛華遺子孫。
何日幅巾陪燕坐，共將風月快吟魂。
和信臣遊簡夫太丞申園
作者：韋驤
朝代：宋

洞門流水地仙家，棄祿歸來餌曉霞。
不比鍾山多怨語，未饒金谷足名花。
風弦静舞千齡鶴，夜枕閒聽一部蛙。
此樂人間無覓處，只應天畔有靈槎。
和信道以詩見邀
作者：韋驤
朝代：宋

搖搖畫隼過寒汀，爲得新詩欲餞行。
飲散十洲回首處，暝煙疏柳不勝情。
和公儀索和詩
作者：韋驤
朝代：宋

唱酬三峡浪飛花，敏捷曾蒙秀句誇。
爲感來篇驚歲暮，因成閣筆待春華。
見斑固已慚窺豹，失酒當須鍳畫蛇。
鄙思强抽追險韻，還如策蹇度褒斜。
和公餘言懷
作者：韋驤
朝代：宋

荆扉棲息久，壯志未能攄。
昨被半通綬，新持三尺書。
雖然煩聽訊，何足撓冲虛。
伺隙餘公局，開編入燕居。
敢希成大器，唯恐近污渠。
心欲平冤獄，情奚病猾胥。
賢門不多地，賤子幸投裾。
每得高文貺，翻嗟舊業疏。
自滋忘棄學，豈復悵離蔬。
若使華無實，寧爲蔽芾樗。
和凌霄花
作者：韋驤
朝代：宋

翠蔓緣株上，紅芳冒暑開。
凌霄誠有謂，託質豈無媒。
和初夏雨中
作者：韋驤
朝代：宋

撇然春去浹旬餘，積雨乘陰氣節殊。
曠野石泉飛白練，虛庭簷溜激明珠。
繭因寒晚羣情病，麥候晴收萬室須。
空解登楼伺雲色，愛民拙令愧偷儒。
和劉公儀省宿呈同舍
作者：韋驤
朝代：宋

夜宿冰廳愁解衣，南宫正是苦寒時。
窗含積雪猶明几，爐撥殘煤始捲帷。
無所忸怩當俯仰，不須容易嘆衰遲。
更爲佳句貽同舍，使我揮毫羨色絲。
和劉公儀見寄
作者：韋驤
朝代：宋

崎嶇巴峽走單車，瀟灑鄞江想載旟。
馳款比追前日好，開緘忽奉去年書。
篇章互及情皆見，蹤跡相暌義不疏。
但使鱗鴻勿虛過，何須臨紙恨躊躇。
和劉公儀郎中對雪
作者：韋驤
朝代：宋

九陌塵埃變玉沙，雲中雙闕陋仙家。
豐年欲啟三登兆，大巧先裁六出花。
高卧洛陽逢汲引，雄文梁苑動吁嗟。
郎闈自愧徒温飽，坐擁炎爐歎歲華。
和劉公舒見示生日詩
作者：韋驤
朝代：宋

衰遲何幸枉佳章，遠引吾宗及漢唐。
戶掛桑蓬當日喜，毫揮珠玉此時光。
欣臨愛景披辭藻，怯向清飈動鬢霜。
松柏由來交茂悦，願回善頌歲寒芳。
和劉公舒題步雲亭
作者：韋驤
朝代：宋

締構岧嶤倚碧空，建安氣象矚清雄。
自矜遠目窮天末，更喜新篇入彀中。
壇指昇仙歎梅福，山連夢筆想文通。
梯雲每到如平地，養勇何須羡北宫。
和劉守以詩約賞南園牡丹
作者：韋驤
朝代：宋

閒花浪蕊謾芬敷，滿檻妖韶體自殊。
且看淡紅隨分有，須知絕品此中無。
翦愁魏國掺掺手，辨怯齊門一一竽。
已掃幽亭待清賞，更煩佳句預相娱。
和劉守正月十日新茶
作者：韋驤
朝代：宋

乳霧浮浮啜新茗，祇疑春自壑原來。
開筵人日踰三晝，試焙申年第一杯。
首面光肥香已透，輔車津潤味全回。
不須七碗清風至，滿盞依稀在楚臺。
和南巖迴
作者：韋驤
朝代：宋

心舒還愛日，境勝欲忘歸。
茶戰弱一水，棋兵尚十圍。
秋山終易冷，暮坐祇添衣。
上馬迴首數，霜蟾逐蓋飛。
和叔康侍親遊琅山·其一
作者：韋驤
朝代：宋

晚揚紅旆出郊關，晝奉安輿上碧山。
野色蒼茫雲色外，嵐光飛動水光間。
行庖薦饌烹金鼎，荷劍挑罇結玉環。
歸路邦人瞻慶侍，銀龜朱紱照酡顔。
和叔康侍親遊琅山·其二
作者：韋驤
朝代：宋

五十如嬰孝慕難，公餘綵服侍登山。
回頭民社千閭密，引望鄉關一水間。
暫奉清遊臨佛界，都将塵事付莊環。
憑誰畫與東州看，刺史何如閔與顔。
和叔康席上·其一
作者：韋驤
朝代：宋

兩麾相遇百花春，煙海漫漫共此垠。
席上笑談成秀句，一番傳詠樂邦人。
和叔康席上·其二
作者：韋驤
朝代：宋

海上風光入暮春，使軒輕過古城垠。
琴臺此去猶千里，已有先聲慰昔人。
和叔康首夏書懷五首·其一
作者：韋驤
朝代：宋

催得春歸始自安，杜鵑啼血血應乾。
晴林日永午陰重，烟海風多曉氣寒。
壯志經時嗟苒苒，蒼顔覧照愧團團。
公餘且學田家飲，也勝沙場引櫝丸。
和叔康首夏書懷五首·其三
作者：韋驤
朝代：宋

阮屐因山固少完，陶巾緣酒未嘗乾。
庭疏紅藥三春過，地近滄溟四月寒。
堂燕語酣如有訴，林蜂衙退自分團。
太平吏隱真夷曠，安用機心寓臘丸。
和叔康首夏書懷五首·其二
作者：韋驤
朝代：宋

清和氣候爽衣冠，海邑稀逢柱礎乾。
朝拂玉徽琴韻緊，夜開寶匣劍光寒。
肺腸似石終難變，利祿如沙豈易團。
行學但知無所負，奚爲逢射與僚丸。
和叔康首夏書懷五首·其五
作者：韋驤
朝代：宋

詩壇老将氣桓桓，招集同盟插未乾。
句險直從天上落，辭清能使座中寒。
勇揮健筆蛟生角，旋襞華箋鳳破團。
更愛一時皆善和，聲聲嚴鼓中隤丸。
和叔康首夏書懷五首·其四
作者：韋驤
朝代：宋

區區並海作民官，手裏魚須竹已乾。
仕路蹉跎誠計拙，世情巘險爲心寒。
但全冲氣充丹府，莫問靈苗采紫團。
夏景漸長民事簡，静開黄卷爇香丸。
和吕景純以梅花盛開見寄
作者：韋驤
朝代：宋

曉寒雖在有春催，坐想庭梅爛漫開。
滯跡方愁冰蕊過，清風還喜玉音來。
傳芳酷重裁雲手，比美遥評傅粉腮。
歸見餘花須共醉，相宜况有水精杯。
和吳子友貢院作
作者：韋驤
朝代：宋

曉躍驊騮紫禁開，詔音不許少淹迴。
斜鞭忽過天街柳，曳履還侵佛閤苔。
晝幕四垂如近漢，夜燈相比似占台。
會將精識掄荆璞，當有孚尹應手來。
和吳常甫移石
作者：韋驤
朝代：宋

千夫挽車載，無計奈人靈。
驚起蛟蟠跡，空遺鳥篆腥。
莫歌山有栲，始信物如萍。
只愛堅姿峭，予眸爲爾青。
和周開祖即席
作者：韋驤
朝代：宋

海雲收雨作新晴，春日開筵趣早成。
六席共年誰獨少，千齡幾半互相兄。
須憐東道情尤厚，況是西歸蓋始傾。
更玩掌中珍句好，不知簾外玉蟾生。
和周開祖賦會有美堂呈權府察院
作者：韋驤
朝代：宋

共陪紅旆陟巍峨，有美軒楹氣候和。
樽酒融融懽廣座，梁塵拂拂應清歌。
風隨江浦霜濤急，日下湖山翠靄多。
何處追談此佳趣，主人不晚在鸞坡。
和唐韋相國盛山十二咏·上士瓶泉
作者：韋驤
朝代：宋

上士體虛無，瓶泉與道俱。
倘餘涓滴潤，可救衆焦枯。
和唐韋相國盛山十二咏·宿雲亭
作者：韋驤
朝代：宋

無心固無戀，猶愛宿危簷。
況復尋幽客，高情豈易厭。
和唐韋相國盛山十二咏·桃塢
作者：韋驤
朝代：宋

當日桃花塢，多應傚武陵。
春風今寂寞，猶以舊名稱。
和唐韋相國盛山十二咏·梅谿
作者：韋驤
朝代：宋

清影籠寒水，幽香逐晚風。
和羮人已遠，谿上自芳叢。
和唐韋相國盛山十二咏·流杯渠
作者：韋驤
朝代：宋

渠灣水流速，杯漾酒行遲。
莫誚經營巧，清懽得所施。
和唐韋相國盛山十二咏·琵琶臺
作者：韋驤
朝代：宋

象物名臺勢，琵琶出自然。
登臨得真趣，所樂類無弦。
和唐韋相國盛山十二咏·盤石磴
作者：韋驤
朝代：宋

盤石以爲磴，縈紆上翠岑。
披雲矚佳境，適此慰登臨。
和唐韋相國盛山十二咏·竹巖
作者：韋驤
朝代：宋

櫛密翠嬋娟，結根巖石前。
不饒塵土地，自信雪霜天。
和唐韋相國盛山十二咏·繡衣石榻
作者：韋驤
朝代：宋

繡衣無已久，石榻尚依然。
不識尋山客，幾人能愛賢。
和唐韋相國盛山十二咏·胡蘆沼
作者：韋驤
朝代：宋

沼有胡蘆狀，成非疏鑿功。
霄澄星月影，彷彿似壺中。
和唐韋相國盛山十二咏·茶嶺
作者：韋驤
朝代：宋

種茶當嶺上，日近地先春。
始自鈞陶手，遺芳及後人。
和唐韋相國盛山十二咏·隱月岫
作者：韋驤
朝代：宋

隱月月非隱，岫名誠强名。
清光中夜滿，誰謂礙崢嶸。
和喜奉御札改元元豐口號
作者：韋驤
朝代：宋

改號泥封下碧空，天光遠燭郡城中。
禁林舊德承宣重，預向偏州致歲豐。
和喻明仲題純粹大師虚一軒詩
作者：韋驤
朝代：宋

聞說琳公最佳處，榜題虚一一軒清。
逍遥羽客真高隱，曠達星郎肯謾名。
琴挂無弦藏至樂，爐存微火鎖長生。
未能投步資閒適，聊和新詩託寄聲。
和因觀罩魚斫鱠·其一
作者：韋驤
朝代：宋

一丈深溪一丈魚，不論高價只愁無。
携來縷作霜盤鱠，美玉紛紛得所沽。
和因觀罩魚斫鱠·其二
作者：韋驤
朝代：宋

昔詠洗刀魚眼紅，少陵才思摩秋空。
今朝大嚼有餘興，佳句復出文章翁。
和城頭相望
作者：韋驤
朝代：宋

雨餘山溜漲春溝，欲上危亭奉燕遊。
前望籃輿轉城角，恍疑仙步在鰲頭。
和夜登東閣
作者：韋驤
朝代：宋

夜初乘興上城頭，白玉蟾蜍碧玉天。
爽曠襟懷誰得似，謫仙身世豈非前。
和天慶觀醮宿
作者：韋驤
朝代：宋

璧月團團徹曉明，琳宫深邃寂無聲。
傳聞此夜曾齋宿，讀著新詩骨也清。
和太守叔康以詩答桃
作者：韋驤
朝代：宋

鈴閣揮毫寫浩才，雲牋艷艷發松煤。
桃投愧匪千年種，瑶報榮誇十襲開。
目送武陵佳實去，耳聽清廟雅音来。
不龜獻藥嘗封地，未似芹誠致贈瑰。
和太守臨清閣一首
作者：韋驤
朝代：宋

朱閣新前構，峥嶸枕水端。
地饒千頃秀，天付四時寒。
波蹙龍鱗活，山斜鳳翼攢。
晴光照毛髮，翠靄奪華丹。
賀老空遊鑑，嚴公浪記灘。
軒窗通浩蕩，榱桷變彫殘。
静極塵機喪，清多餌釣難。
來當思潔白，意不在遊盤。
氣爽如開凌，隄環若刈蘭。
繪工憂措手，詩将勇濡翰。
遠目窮層漢，澄心俯曲欄。
鳶魚皆自得，宇宙始知寛。
神物亨中發，賢侯與衆懽。
政聲喧盛美，隅泣解辛酸。
登覽臨春晝，雍容兀醉冠。
千齡幸臣宋，五袴正歌潘。
環佩鏘芳席，旌麾掲畫竿。
笳簫音嘒嘒，貔虎勢桓桓。
俗樂芹爭采，賓歸鋏不彈。
落成今日事，遺愛永江干。
和太守郡閣望羣山有雪
作者：韋驤
朝代：宋

郊原霽後晚寒清，殘雪籠山望處明。
盡道凝留因地冷，當知粉飾藉天成。
崑岡玉聚微雲斂，滄海潮横返照清。
解賦屬誰詩格老，賢侯登覧在層城。
和子方夜過卧雲庵絕句
作者：韋驤
朝代：宋

自愧銀魚久未成，區區從政謾辛勤。
過庵佳句撩幽興，待買青山占白雲。
和子方登朝京樓偶成
作者：韋驤
朝代：宋

登樓爲喜乍晴時，欲倚欄杆日已微。
頭上雲生還作雨，座間風勁却添衣。
笑言且共須臾樂，氣象休驚頃刻非。
應是催詩念前况，果然高唱屬先機。
和子方贈祖夷仲提刑
作者：韋驤
朝代：宋

蓬莱爲别幾秋風，倅乘當年服狥公。
梁漢曾嗟失高躅，甌閩幸遲擴前功。
稅車白髪相看喜，把酒黄堂一笑同。
行見刑清八州境，里言應不詠垣東。
和孔彦常侍郎癸酉冬雪
作者：韋驤
朝代：宋

淳深等彭澤，瑰怪輕玉川。
讀公冬雪吟，爽氣何飄然。
齋祠宿華省，對此同雲天。
坐看積瓊瑶，光輝想藍田。
泥滓歘藏垢，朽枯頓增妍。
紛紛布寒空，往往迷飛仙。
狐裘閷餘温，薫爐凝微烟。
清冷徹心骨，復誰嘲晝眠。
雄詞筆下驅，若放春水船。
慶豐仍記歲，諷咏期他年。
和季春初牡丹花
作者：韋驤
朝代：宋

遶欄矜賞日千迴，賦詠慚無卓犖才。
天意似嫌羣卉雜，花王留在晚春開。
曾經唐苑聲歌後，不是隋園剪綵來。
安用繁言警躭惑，愛奇能有幾人栽。
和孫世則著作新年見寄·其一
作者：韋驤
朝代：宋

不奉清譚一紀餘，相期情分愈於初。
數篇秀句鋒誰敵，累幅華牋手自書。
芸省聯曹雖喜共，萍江製邑獨慚疏。
如君才術當超卓，安見飛黄困守閭。
和孫世則著作新年見寄·其二
作者：韋驤
朝代：宋

剸繁芟弊力無餘，行學存心負厥初。
凍筆方驅囂訟牒，解頤忽得故人書。
分襟固久情還密，領邑雖鄰跡也疏。
安得同時俱代去，相從山水樂吾閭。
和孫叔康中秋寄運判胡秘丞
作者：韋驤
朝代：宋

郡堞危樓夜氣清，江光海色接天平。
凉秋一半無邊爽，皓月十分何太明。
使者星軺行暫遠，史君兵釀恨徒傾。
自憐負弩區區跡，却向澄霄望旆旌。
和孫叔康九日三首·其一
作者：韋驤
朝代：宋

樓壓西城埤堄重，使君才思浩無窮。
芳罇泛出陶潛菊，健筆吟成老杜風。
西座一時飛大白，雙旌盡晚卷深紅。
自憐遠蹟違高會，九月篇章亦幸同。
和孫叔康九日三首·其三
作者：韋驤
朝代：宋

區區冷色度凉秋，不得乘時奉勝遊。
九日杯觴雖獨遠，一番珠玉幸兼收。
紫萸隨分浮金盞，明月還能照荻洲。
欲寫蕭條才思拙，臨牋尤愧乏銀鉤。
和孫叔康九日三首·其二
作者：韋驤
朝代：宋

使旆登高拂曉来，賢賓道舊喜追陪。
東籬黄菊因時盛，北海清樽趁節開。
簾幕雲收見洲渚，笙簫風引下樓臺。
新詩侑酒窮佳興，不惜當筵恥執罍。
和孫叔康以詩寄芋
作者：韋驤
朝代：宋

清淳一闋聽塤篪，磊落堆盤享芋鴟。
拙令此時心飫足，暫忘野外有民饑。
和孫叔康寄示上元
作者：韋驤
朝代：宋

聞說邦人慶上元，使君同樂具賓筵。
朱轓不得陪清賞，明月空能共此圓。
和氣暗隨香穗散，微風輕送燭花偏。
謾将鄙句追高會，已負當時白玉船。
和孫叔康探梅二十八韻
作者：韋驤
朝代：宋

臘過春将近，江梅想已苞。
逢時在南國，探信出東郊。
徑雪晴初掃，河冰薄易敲。
尋香望林隙，驚素辨山坳。
躍馬迴賓雁，飛旟懾蜡猫。
初芳得消息，喜氣自并包。
豈待鶯聲促，寧憂蝶足跑。
先容爲桃李，脱跡遠蕭茅。
此日花神睠，他年驛使譊。
前騶傳已的，後乘聽猶聲。
獨被陽功早，奚論地勢磽。
新葩同衆閱，秀句仗誰抄。
湛湛塵纓濯，纖纖痒背抓。
金絲纔出莟，珠琲遍攢梢。
攀折誠難忍，将承亦旋教。
重疑仙界種，復過歲寒交。
瑩潔疏情竇，精神動目窅。
貪幽頻倚杖，薄晚倦迴鞘。
有酒安辭釂，無魚孰嘆庖。
輕裘忘擁腋，短髮任垂髾。
坐不娛歌舞，盤非貴烙炮。
量尊鍾與鼎，器隘斗兼筲。
勇作先春計，甘從玩物嘲。
瓊英行漸盛，玲賞莫輕抛。
次第篘兵釀，隨宜饌野肴。
投閒集簪履，盡日卷旌旓。
隴笛終當起，塗歌或載呶。
空枝徒取恨，片片若爲膠。
和孫正甫二首·其一
作者：韋驤
朝代：宋

馬頭今日向西行，不比來時道路生。
與子聯鑣下長阪，無人迴首望高城。
疏林積葉牛閒卧，衰草牽風兔自驚。
詩思過于歸思好，征鴻斜襯落霞明。
和孫正甫二首·其二
作者：韋驤
朝代：宋

馬頭今日向西行，僕馭欣欣脚力生。
白雪波濤離海國，黄金宫闕想京城。
墻間笑語羣兒集，木末衝飛獨鳥驚。
從此歸程宜倍道，解鞍須到衆星明。
和宇文伯修侍郎會中和堂二首·其一
作者：韋驤
朝代：宋

燕堂高會勢峨峨，拂面薰風氣候和。
廣座初陪文字飲，滿城重聽袴襦歌。
錦裀藉舞矜回雪，玉麈揮談沛決河。
牧伯娛賓同衆樂，庾公清興未爲多。
和宇文伯修侍郎會中和堂二首·其二
作者：韋驤
朝代：宋

華構崢嶸倚碧霄，開筵瀟灑聚英僚。
衣霑翠靄天收雨，目送銀山海上潮。
半日清歡浹觴咏，幾番涼吹韻笙簫。
醺酣老客依帡庇，歸隱而今豈俟招。
和宇文侍郎觀潮
作者：韋驤
朝代：宋

江上雙峰屹若門，秋潮湧出勢横奔。
先聲何翅雲雷震，猛逝直疑溟海翻。
壯觀平分吳與越，激波遥自巽之坤。
驅除殘暑長空凜，噴薄晴光列岫昏。
衝涉唯驚兀舟楫，遷騰那復論鵬鯤。
仙槎遠泛時相際，野馬兼馳力更掀。
華信築塘無宿恨，子胥乘浪有忠魂。
吳兒勿詫輕身弄，自古馮河豈足言。
和寒食
作者：韋驤
朝代：宋

城關咫尺到春郊，躍馬行春固不勞。
寒食蕭疏觀物態，楚歌嘲哳聚兒曹。
平湖漾日扁舟滿，芳榭迎風畫鼓高。
薄暮田翁醉歸樂，山花倒插挈餘醪。
和寶嚴閣
作者：韋驤
朝代：宋

佛宫高閣踞城東，巾履閒来面碧峰。
風却雲頭護清景，春催柳眼作先容。
溪傍幾簇紅梢露，竹外誰家翠幕重。
玉局棋收歸路近，昏鴉驚潰一聲鐘。
和小雨乘興遊城西竹園
作者：韋驤
朝代：宋

冷逼林坳笋未筠，潤通花底砌無塵。
且傾文舉盈樽酒，莫惜林宗折角巾。
和山城燈夜
作者：韋驤
朝代：宋

山城燈夕興厭厭，俗樂年豐令節參。
竿首挂星還拱北，雲中迴雁倦圖南。
笙簫度曲喧芳席，綵翠交光結秀巖。
邦伯欲歸人戀戀，帳兵休報鼓聲三。
和山行迴坐臨清橋啜茶
作者：韋驤
朝代：宋

雲軿迴處引笙簫，疑向春宵度鵲橋。
橋上茗杯烹白雪，枯腸搜遍俗緣消。
和山郡早起·其一
作者：韋驤
朝代：宋

牙城曉色動旌旗，筆吏來鈔枕上詩。
溪柳山梅應闇覺，先春芳意肯遲遲。
和山郡早起·其二
作者：韋驤
朝代：宋

鈴齋書几燭花消，簾外寒霜曉尚飄。
却憶夜乘行樂處，煙村雲塢聽農謡。
和岑巖起見寄三絕·其一
作者：韋驤
朝代：宋

别來凡歷幾重山，又報兼途策馬還。
而我病軀方覺健，喜時觴酒助談間。
和岑巖起見寄三絕·其三
作者：韋驤
朝代：宋

百丈江流萬仞山，一車方往一車還。
若教說著邯鄲夢，都在胡盧掩口間。
和岑巖起見寄三絕·其二
作者：韋驤
朝代：宋

分攜斜日在青山，不意黎明我遽還。
却向益昌迎馬首，由來無定是人間。
和巖起觀舊詩有感
作者：韋驤
朝代：宋

棄繻東去有遺篇，杖節西還今幾年。
莫向長岐悲齒髪，似君行學可怡然。
和庭橘
作者：韋驤
朝代：宋

常思洞庭橘，美實冠南方。
雪蘤千林謝，金衣萬頃黄。
輝光依澤國，彷彿在仙鄉。
沈詠滋迎露，韋詩寄待霜。
遠邦方渴想，鄰圃得清香。
未用矜封戶，何如助釂觴。
分甘音尚阻，抽思韻空長。
豈必三吴渚，寧煩一葦航。
搘笻即可到，反掌便堪嘗。
慰我東南夢，殷勤送斐章。
和彦常看月
作者：韋驤
朝代：宋

雙扉窈窕疑仙穴，鎖宿彌旬塵事絕。
夜色蕭然鼓二更，聯步空庭望寒月。
衆星掩抑天無雲，萬瓦鱗鱗带霜雪。
俯看腐草亦光輝，仰數冥鴻自行列。
瑶臺十二好裴徊，銀界三千孰分别。
鉤簾却坐未欲寢，况有高談助清澈。
匆匆置酒當虛簷，餚蔌飣餖殊微纖。
長檠徹去不復用，豈假密炬徒炎炎。
追思李杜篇章妙，亦有狂語時相兼。
舉杯勸飲一何怪，斫桂浪恣尤難厭。
豈如我輩賞以意，一觴一詠情何恬。
興闌影側各分散，心月兩適俱無嫌。
和徐仲元以詩見送
作者：韋驤
朝代：宋

火雲湧起勢崔巍，行舸紗窗一一開。
自是宦途無定跡，莫嫌臺檄屬非材。
往還倐忽南柯夢，離合殷勤北海壘。
更謝□人爲吉語，果然朝夕得歸來。
和念祖
作者：韋驤
朝代：宋

仰服籯金訓，傳家在一經。
况當聲教遠，夜柝静戎亭。
和提刑度支遊永康靈巖
作者：韋驤
朝代：宋

天下被澤久，詩人歌旱麓。
廉按重時選，巡行當歲熟。
優游今日心，憩息茲山腹。
峰危齊鳥道，巖邃容佛屋。
長松揭臣蓋，修篁削青玉。
塵遠疑僊隱，景遠如畫簇。
還轅興有餘，過隙光何速。
據雲出蒼翠，回首辨重復。
留止念所之，吟咏生不足。
不獲睹勝遊，空言繼郎宿。
和撲滿
作者：韋驤
朝代：宋

一等出鈞陶，唯便兒女曹。
誨慳材甚小，撲滿禍難逃。
所忌同敧器，爲憂在錯刀。
物微誠諭遠，招損警貪饕。
和新晴
作者：韋驤
朝代：宋

晴溪綠于藍，舴艋隨風泛。
春光一何明，山川在軒檻。
杖履登青臯，牽條繋柔纜。
追攀盡幽興，尋源達觴濫。
和新晴
作者：韋驤
朝代：宋

泛鷁兼乘竹，高低秀色間。
鴨頭生野水，鳳翼展晴山。
掎摭青春態，消磨白日閒。
郡園雙白鷺，投晚逐人還。
和新竹
作者：韋驤
朝代：宋

根本堅深豈費培，龍蛇蛻盡見天材。
斜穿似愛幽人到，疏列還容小徑開。
凉月驟添新影密，清風不减舊枝来。
歲窮自有凌霜節，寧比秋衰惡草莱。
和春晚過幽谷口占
作者：韋驤
朝代：宋

先春當日探芳芽，瞬息而今已落花。
碧實有心應見笑，豈須新艷引流霞。
和春陰倦遊
作者：韋驤
朝代：宋

鈴閣興何幽，公庭訟不留。
未能清晝寢，偶作夾城遊。
竹色仍煙翠，梅香趁水流。
持杯聽暮角，一任起樓頭。
和晚春雨霽
作者：韋驤
朝代：宋

油雲卷盡曉天明，風色融和日色輕。
著處餘花知有命，一番綿雨喜初晴。
園林經潤春難老，庭館無塵氣轉清。
誰道東君忘所屬，此時於物特垂情。
和晚晴書事
作者：韋驤
朝代：宋

圓荷貼水翠錢稀，風掠餘花片片飛。
細雨有情容易歇，青春無繫等閒歸。
樓頭晚鼓牽聲遠，海上雲山亂點微。
坐喜民田見豐兆，幅巾談笑對殘暉。
和書懷
作者：韋驤
朝代：宋

樸拙從来附會疏，恬然養內肯求無。
自憐結髪遭平世，不愧孤蹤在坦途。
一意固當知趣舍，百錢寧復問榮枯。
鐘鳴鼎食非吾動，所得須論象罔珠。
和曹子方
作者：韋驤
朝代：宋

遶舍方憐喜鵲鳴，臨風更聽振金聲。
戅兒遠宦趨庭過，善友新篇擊鉢成。
荒學謾傳烏足道，嘉辭借譽一何榮。
鳳毛池上他年貴，謙晦終難掩道耕。
和會峰亭
作者：韋驤
朝代：宋

千峰環聚翠糢糊，欲卜爲鄰豈易圖。
且使縑綃畫将去，披觀未必後仙都。
和會飲牡丹叢間
作者：韋驤
朝代：宋

移樽近檻就香多，輙效花前小子歌。
願擴酒腸無惜醉，淡紅樓子獨嵯峨。
和木香花
作者：韋驤
朝代：宋

架竹引繁英，青羅簇素瓊。
潛卑寶相色，遠過瑞香清。
被雨凝雲重，困風舞雪輕。
憑誰變花譜，陞在最高名。
和朱伯英以詩慶将代
作者：韋驤
朝代：宋

非材安敢嘆淹留，吏外尤忻共雅游。
欲代雖知歸去樂，相看還動解携愁。
襟期豈逐炎凉變，談笑應随簿領休。
來歲黄花何處好，懷思把琖對霜秋。
和朱伯英元夕
作者：韋驤
朝代：宋

燃燈結綵學春山，佳節還逢邑事閒。
僚佐相從真我侶，旄齯共樂在其間。
月中風味當無比，醉裏塵勞似不關。
祗以清罇期漏盡，明朝應悔主才慳。
和朱伯英後圃見招
作者：韋驤
朝代：宋

愛君邀客以清詩，會我公庭缿訟稀。
卷白到時須自勉，亂紅飛處是春歸。
和朱伯英新州詩見寄二首·其一
作者：韋驤
朝代：宋

武川當日一分襟，會合乖期向武林。
從此參辰不相比，由來歲月漸加深。
書郵遠道煩新寄，詩社前盟約再尋。
何以報君雙白璧，南樓高處獨縈心。
和朱伯英新州詩見寄二首·其二
作者：韋驤
朝代：宋

吏冗拘人好思慳，憐君遠遠發昏頑。
梅花嶺外題詩寄，萍實江邊繼韵還。
數幅密緘迢遞去，寸誠都寫别離間。
翻思舊日賡酬樂，鼓譟當時更有顔。
和朱伯英迓送還示
作者：韋驤
朝代：宋

憐君迍蹇從初仕，慰我蕭條典一同。
莫爲塵勞便興歎，所施無負即爲功。
和朱尉示親老生日
作者：韋驤
朝代：宋

臘殘朝夕是新春，秀入溪山碧萬尋。
白髪親逢蓬矢慶，綵衣人奉玉杯深。
風迴庭砌弦簧脆，日上簾旌插珥森。
敢謂小官無足慰，盡懽菽水亦甘任。
和朱尉見招
作者：韋驤
朝代：宋

作尉由来本仙局，况能投隙會僚朋。
開懷自適人須美，治具雖疏客不憎。
雨意初收天爽快，田工将畢歲豐登。
高吟大飲無羞澀，祗恐秋風苦不勝。
和朱尉首夏偶書見寄
作者：韋驤
朝代：宋

蹭蹬瓜期失，山城獨滯留。
馳驅更萬態，寒暑過三周。
底裏繇前固，隄崖懶外修。
僅能違吐茹，豈謂足陽秋。
所幸偷安佚，兹心在討求。
門闌方事隙，園落見春休。
秀色孤花載，晴光隘葉浮。
池魚行有隊，林鳥語多羞。
蘆笋青簪短，丁香翠幄稠。
藏身咍野繭，努角笑蝸牛。
庭擁芭蕉扇，墻披薜荔裘。
清風如遠俗，危坐自忘憂。
目極山兼水，雲飛越與甌。
官曹雖鞅掌，野興易牽鉤。
缿絕侵疆訟，閽無覆刺投。
優閒爲佐局，邂逅得吾流。
酒薄猶思共，詩成罔不酬。
肺懷非異致，議論詎相矛。
受代何辭晚，謀懽且自由。
他時遂暌阻，徒爾念英遊。
和李世美見寄兼送推官宰彭澤
作者：韋驤
朝代：宋

北風傳曉角，宿霧鎖寒城。
秣馬登途早，將雛振羽輕。
一經承祖訓，百里儆官成。
多謝龍門秀，貽詩壮去程。
和李信臣遊南巖
作者：韋驤
朝代：宋

秋雲沓沓鎖秋巖，怪木森森蔭碧潭。
遊騎去時平野曉，老僧迎處滿衣嵐。
何人自塑臨泓水，近古遺棺撼石龕。
我憶昔年曾此醉，却嗟今日輟陪參。
和東美示內樂亭詩
作者：韋驤
朝代：宋

養恬真有得，逐俗固無心。
月沼秋如鑑，風松夜當琴。
公餘偏坐晚，客至不談今。
張我名亭意，慚君寄好音。
和東美見寄
作者：韋驤
朝代：宋

子陵溪上各危檣，心逐君歸到故鄉。
回首蒼茫空鶴望，亂山縈繞似羊腸。
評文酷愛胸襟遠，坐邑還憂事業荒。
忽得新篇開鄙塞，甚於濰水決沙囊。
和柳眼
作者：韋驤
朝代：宋

覘煙窺月早于梅，不待東風著意催。
應爲朱輪屢迴顧，未春先向道傍開。
和櫻桃花開帳飲口占
作者：韋驤
朝代：宋

櫻桃花裏置行厨，一榼瓊漿數尾鱸。
勇趁紅芳集賓履，玉山傾倚照冰壺。
和正月十七日攜具見約
作者：韋驤
朝代：宋

遠宦隨時且自娱，看看受代又脂車。
燃燈初過忘岑寂，極目相從接緒餘。
瘴霧催花錦零亂，春風吹鬢雪稀疏。
追懷古語成新詠，萬事無非酒破除。
和正閏晦日
作者：韋驤
朝代：宋

孟陬閏晦半春光，夜刻初消晝刻強。
谷鳥有聲皆得意，林花無處不飄香。
池經夕雨添新淥，柳舞東風發故狂。
亭壓高城延過躅，湛然清興引盃長。
和歲節見招城上閒步
作者：韋驤
朝代：宋

山頭宿靄微微見，木末春風細細生。
動植逢時俱有意，乾坤造物本無情。
拘攣未易逃繩檢，休暇何妨解組纓。
所幸得吟瀟灑句，又隨旌旆上牙城。
和歲除
作者：韋驤
朝代：宋

莫惜年華此夕凋，漫漫将旦即春朝。
緹帷指刻更殘律，析木循環復建杓。
玉琖椒花投曉薦，銀檠蠟炬隔年消。
祗應幽谷知時早，已欲飛遷翠木喬。
和殘臘幽谷西遊適
作者：韋驤
朝代：宋

晴光泛泛山之阿，谷禽朝飛聲已和。
溪面冰消玉沙活，臨溪逆想春風過。
忽來忽往祇隨興，騶從屏寘殊無多。
略挽梅梢數纖蕊，後日重來添幾何。
和江亭春半
作者：韋驤
朝代：宋

亭壓長江氣象雄，清明時節夕陽中。
天邊遠嶂横深翠，花外餘霞沒亂紅。
鷗鷺飛鳴得閒趣，漁樵歌唱有淳風。
誰能共向春光醉，窮達多忘學塞翁。
和淮陽顔長道見寄
作者：韋驤
朝代：宋

冉冉征途似夢間，相從未幾又先還。
却思前日同清會，不若當年醉碧山。
别去載懷眉宇舊，書來重說鬢毛斑。
吾儕固有襟期遠，肯向明時容易閒。
和温伯道舊見寄
作者：韋驤
朝代：宋

憶隨星騎按膠東，屢說餘杭氣象雄。
今日共爲鄉里慶，看公雙擁旆旌紅。
回環山水仙壺外，高下樓臺畫幅中。
剩把豪篇傳美概，免教清話又成空。
和潘倅通甫遊狼山寺三首·其一
作者：韋驤
朝代：宋

川原浩蕩杳回環，附郭蒼然獨此山。
殿閣栖雲長苒苒，庵巖度日自閒閒。
凋零花草三春後，彷彿閻閭十里閒。
遠邑拘攣聞勝覧，馳心闇逐旆旌還。
和潘倅通甫遊狼山寺三首·其三
作者：韋驤
朝代：宋

譙門南向是狼山，車馬朝行意思寛。
風散落花紅糝糝，日隨飛蓋翠團團。
望窮滄海塵寰小，坐逼空巖晝景寒。
三伏生秋有餘地，無人畫與雍州看。
和潘倅通甫遊狼山寺三首·其二
作者：韋驤
朝代：宋

參天雲木覆危岡，下瞰叢林釋氏坊。
圖按古今詢露井，水分淮浙看風檣。
清才得景吟還健，浩氣登高力更強。
公暇此遊真可樂，紛紛何算少年場。
和潘通甫中春即事
作者：韋驤
朝代：宋

雜花交錯裹樓臺，二月向殘三月来。
塵跡遇時随分樂，酒樽逢景等閒開。
幽禽有意名相喚，飛絮無情舞自回。
遊覧莫爲頻數厭，逡巡便舉送春杯。
和潘通甫六月十二夜月
作者：韋驤
朝代：宋

去望猶三夕，光華宛矣同。
炎天幾及半，午夜喜當中。
爽氣乾坤滿，清輝宇宙通。
恍瞻銀界白，遽失火雲紅。
庭葉霜花泛，池波雪色融。
閭閻消烈暑，寥廓散輕風。
快若離深甑，飄然出大籠。
秋毫歸一鑒，宿翳却千重。
誰弄桓伊笛，徒思范蠡篷。
魁杓俄轉北，箕尾漸回東。
林静疏瑶圃，橋虛臥玉虹。
餘凉入幽室，暗霧泫深叢。
緯象光仍小，銀河派自洪。
依希太清境，彷彿廣寒宫。
鳥宿羣疑定，人閑萬慮空。
調琴閒對客，酌酒旋呼童。
莫語身兼世，休論萍與蓬。
且來明月下，舉白聽梧桐。
和潘通甫寄孫太守
作者：韋驤
朝代：宋

五馬傳呼盡避驄，二車行縣海壖東。
歌聲被管騰新曲，酒盞垂蓮學倒蓬。
迴馭望仙雙旆晚，戒程餘慶一帆風。
拘攣不得陪供帳，只許區區鄙句通。
和潘通甫芍藥
作者：韋驤
朝代：宋

牡丹謝後覺荒凉，此艷中興百步香。
莫誚雕欄當晚節，須知名卉絕羣芳。
金刀剪處雲霞被，翠籠擎來錦繡裳。
别乘殷勤華府宴，應将花譜議前王。
和潘通甫芍藥十韻
作者：韋驤
朝代：宋

衆卉已蕭索，朱欄始盛開。
尚先秋後菊，肯羡臘前梅。
秀出絲頭軟，紅深膾縷堆。
疏明憐點襭，巧麗愛重臺。
倍得花神力，偏當吏部才。
雨枝成堕髻，風葉自扶腮。
彩筆真難寫，金刀未易裁。
狂香晴轉暴，醒態曉方迴。
議品須推貴，論功鄙接栽。
仙宫疑彷彿，安得不徘徊。
和潘通甫陳貼港道中作
作者：韋驤
朝代：宋

飛空恨乏王喬舄，擁弊幾如晏子裘。
興利略行田際港，冒寒仍上海邊樓。
草埋古跡存荒壘，雲漏陽光見遠洲。
不獨區區祗吏役，又隨軒旆作清遊。
和潘通甫頤齋書事
作者：韋驤
朝代：宋

簿領羈拘日少休，江山清興未能酬。
宓琴希弄緣誰咎，陶柳不栽還自謀。
謾道庸庸多後福，豈甘泛泛祗隨流。
高軒一過塵襟爽，旋折堂萱記酒籌。
和獨釣·其一
作者：韋驤
朝代：宋

蒼葭欺綠鬢，白水照朱顔。
擲餌淵渟處，牽鈎蕩漾間。
亦知魚呴沬，肯學雀銜環。
且欲資清曠，消磨永日閒。
和獨釣·其二
作者：韋驤
朝代：宋

古人多隱釣，意不在徵求。
稽海曾垂犗，磻溪舊直鉤。
聲名當日晦，德業後來收。
莫笑臨流者，持竿跡更幽。
和留春亭席上送蘇判官
作者：韋驤
朝代：宋

淮野征途人，鄰邦蓮幕客。
飛鳥逸鞭聲，遥山引行色。
歸歟况春近，林芳多甲拆。
投宿可收燈，囊中夜光白。
和登琅山爲民祈福
作者：韋驤
朝代：宋

佛宫突兀枕琅山，金碧樓臺詰曲欄。
霽雨願收田潦積，盛陽祈變麥秋寒。
紅旌苒苒來何肅，赤子林林意自寛。
早晚豐登應精懇，行看展報上層巒。
和盛中叔侍郎齋宿唱酬
作者：韋驤
朝代：宋

誰謂南宫夜直頻，宿齋清集迥難親。
翼朝唯幸窺新什，三紀尤欣叙古人。
共慶球琳已華國，獨慚樗散謾先春。
更将鄙句追詩戰，蓋耻弢弓託負薪。
和石丈職方長春花
作者：韋驤
朝代：宋

舄奕紅芳續，皇皇若競辰。
盡居羣卉右，獨得四時春。
孤節寒方見，滂葩日又新。
笑梅侵臘候，欺菊冒蕭晨。
值賦知均被，生成此特頻。
咨咨偏惠意，天聽杳難塵。
和社日小飲
作者：韋驤
朝代：宋

挑菜佳辰過夕醺，又逢春社舉清罇。
不爲歸遺東方態，且對韶妍一醉昏。
和禮部蘇尚書穉栝
作者：韋驤
朝代：宋

淵明植五柳，萬古清風傳。
子猷種修竹，幽况亦飄然。
峥嶸韓退之，甘受庭楸牽。
由來高爽姿，氣欲凌雲烟。
嗜好脱凡近，孰能窺後先。
嶽嶽尚書公，聲華天下賢。
儀曹經晝閒，春日方暄妍。
不思葩蘤妖，惟喜操節堅。
呼工斬惡木，買松種堂前。
培溉勞朝夕，霜雪期千年。
北垣有餘地，虚鍤徒自憐。
名卿送珍材，類至誠所緣。
穉栝僅踰尺，標致懷參天。
拱把念所養，扶持必周旋。
孤根舊土随，不使知其遷。
逡巡十旬浹，生意何鮮鮮。
棟梁他日功，顧遇此辰偏。
清詩爲題品，光芒耀星躔。
栝榮詩不朽，流芳共綿延。
後來戒翦伐，當繼甘棠篇。
和立春日東風雪意偶作
作者：韋驤
朝代：宋

紞紞城頭五鼓催，東風連夜逐春回。
物心方喜寒威改，雲色猶將雪意來。
戟戶勸農牛破土，琴堂介壽螘浮醅。
何妨盈尺饒嘉瑞，發滯開萌有迅雷。
和章致平西興見寄二首·其一
作者：韋驤
朝代：宋

金玉來音忽邇聞，開緘恍若對風神。
始知渡浙元宵逼，遥想乘時樂事頻。
恨不銜杯同此夕，可應聯咏屬他人。
果然佳句先垂寄，依舊餘輝返照鄰。
和章致平西興見寄二首·其二
作者：韋驤
朝代：宋

天爲元宵卷暮雲，團團放出月精神。
隨時行樂與民共，若處觀燈徹席頻。
玉斝坐邀同醉客，瓊枝懷想未歸人。
更抽鄙句招回棹，早復官居壯德鄰。
和答代簡二絕·其一
作者：韋驤
朝代：宋

遠想陰雲鎖碧山，坐聽簷溜響潺潺。
却驚漏洩洪鈞妙，變化風雷頃刻間。
和答代簡二絕·其二
作者：韋驤
朝代：宋

曉風吹聚幾山雲，掩抑朝暉氣候昏。
想望城頭飛蓋阻，郡齋應樂舊書温。
和答前福守林中散
作者：韋驤
朝代：宋

使指頻將念匪宜，閩山何敢憚驅馳。
薦賢鋭意先推鶚，逐惡雄心肯問貍。
却愧裁篇爲惠重，况當卧轍欲留時。
光芒照眼觀華藻，遥想張芝墨滿池。
和答劉子先舍人送行詩
作者：韋驤
朝代：宋

梯險航深岐路賒，國恩未報敢咨嗟。
感公秀句渾驚俗，送我孤蹤遠使巴。
民訟稀疏幾吏隱，官居岑寂似山家。
舉頭霄漢思賢躅，聊和來篇示拜嘉。
和答韓循之送行詩
作者：韋驤
朝代：宋

歸隱無田計未成，區區叱馭又遄征。
自慚白首猶尸祿，何補清時漫遠行。
談麈追思揮玉色，送篇珍重發金聲。
欲知天末相望處，雲水蒼茫白帝城。
和簡夫送信臣同年
作者：韋驤
朝代：宋

龍鳳當年共力攀，參辰異跡十年間。
相逢邂逅身爲客，叙别躊躇色動顔。
北冀馬羣先駿逸，南山豹隱舊文斑。
而今百里還淹止，行聽佳聲似魯山。
和簡夫遊南巖
作者：韋驤
朝代：宋

古寺因山半翠微，躋攀危蹬上雲扉。
祇應秀色隨秋吹，還似紅塵染客衣。
子賤鳴絃方暇逸，淵明解綬已来歸。
吾儕幸得陪清覽，相與優游養道肥。
和簡夫遊鼓山
作者：韋驤
朝代：宋

氣肅乾坤萬物秋，久違真概喜重遊。
高閒况奉挂冠樂，曠逸慚非蠟屐流。
狂飲何羞吹帽落，時鮮豈必置船頭。
鵬摶鷃集逍遥等，醉眼冥冥百事休。
和紅蕉
作者：韋驤
朝代：宋

欲賦紅蕉擬象難，等夷未必下芝蘭。
霞飛翠嶺分餘彩，鳳宿青梧半露冠。
舉目盡知驚特秀，推誠誰解比含丹。
莫教俗筆空傳畫，也作尋常潤色看。
和耿天隲翦綵梅花得開字
作者：韋驤
朝代：宋

根如芝草不因栽，葉似春雲容易開。
應有靚妝偷艷去，且無狂蝶爲香來。
殷勤玉盞頻飛舉，酬酢金刀巧剪裁。
爛賞更於何處好，蟾光雪色在瑶臺。
和聞新制間歲貢士
作者：韋驤
朝代：宋

五載興賢日月疏，間關多是老閒居。
朝廷遠慮淹才敝，郡國新頒間歲書。
士子将期賀空谷，詩人當復興嘉魚。
無能自愧逢辰早，已脱犂鋤就棧車。
和聶充甫晨霜
作者：韋驤
朝代：宋

勿異繁霜早，園林已具腓。
隕時兼夜氣，凝處張寒威。
月落初分白，陽升還盡晞。
稜稜不終日，由此識天機。
和聶充甫水南見寄
作者：韋驤
朝代：宋

衮衮孤城裏，惟君離俗居。
車魚絕嗟嘆，詩酒養冲虛。
掩面羞龍斷，澄心對古書。
天其假幽寂，停滀合何如。
和臘日初晴會同僚射飲投壺
作者：韋驤
朝代：宋

曉風吹雨作晴雲，臘日山城已似春。
林木欣欣初有趣，郡齋皦皦迥無塵。
祭軍雅戲齊酣戰，矍圃環觀密布鱗。
此樂得爲知所自，天将豐歲與滁人。
和舒信道中丞
作者：韋驤
朝代：宋

臘月纔飛玉律灰，物情已若在春臺。
高懷果動山中興，秀句歘從塵外來。
兵釀可應隨日熟，官梅能不爲時開。
何當舉白西河上，茗艼須容倒載回。
和舒信道二首·其一
作者：韋驤
朝代：宋

樽前雖闕舊年人，舊事重論迥若新。
記得長春爲絕唱，依稀難和似陽春。
和舒信道二首·其二
作者：韋驤
朝代：宋

謫仙居處枕湖邊，手種垂楊已繫船。
勿謂門庭岑寂久，天將巨用理當然。
和苦吟二首·其一
作者：韋驤
朝代：宋

夫子吟何切，辭源瀉不枯。
秋山鑿寒玉，夜蚌抉明珠。
感嘆通前古，風情滿五湖。
只憂長寡和，白雪本高孤。
和苦吟二首·其二
作者：韋驤
朝代：宋

驤也饒詩癖，才疏思每艱。
持毫欲臨紙，逐獸不知山。
著意窮三百，唯時見一班。
羨他唐老杜，氣格獨優閒。
和范子功學士留題二賢堂
作者：韋驤
朝代：宋

屹然榱桷傍雲烟，榜揭堂名以二賢。
翰苑鉅公存往躅，集仙膚使出新篇。
寒光共杳山椒月，幽韻相投隴下泉。
一等聲輝驚海內，後先蹤跡似忘年。
和落花
作者：韋驤
朝代：宋

春風幾日爲催開，却趁春風委翠苔。
莫訝花王留不住，本緣真宰儻然来。
暗隨蝶夢飄書榻，半逐鶯聲落吹臺。
綠葉依依猶可愛，吟腸終日爲縈迴。
和董公肅十日菊二首·其一
作者：韋驤
朝代：宋

自是重陽過，重陽菊不遲。
幽芳始經宿，羣好奈隨時。
未减黄金蕊，何妨白玉巵。
賞花非賞節，衰謝直爲期。
和董公肅十日菊二首·其二
作者：韋驤
朝代：宋

昨日堕烏紗，遊懽等孟嘉。
今晨舉青眼，獨自競黄花。
香冷朝猶盛，人疏勢可嗟。
明年又重九，何以面芳葩。
和董都官登城南樓
作者：韋驤
朝代：宋

危樓百尺據城堧，徙倚渾疑到紫烟。
卑濕豈愁梅雨地，清和尤喜麥秋天。
一川晚照飛孤鶩，滿袖薫風聽杜鵑。
鄉思搖搖白雲外，官拘唯幸際堯年。
和蔣穎叔重山館留題
作者：韋驤
朝代：宋

清詩題柱幾朝曛，二十餘年伴嶺雲。
今夜泥輪猶宿此，隔溪依舊磬聲聞。
和蘇正甫勸飲之作
作者：韋驤
朝代：宋

芳陌草萋萋，相逢又解携。
柳梢迷酒綠，歌韻怨春低。
蘭菊時難一，鷦鵬樂自齊。
送君須滿飲，未放錦障泥。
和蘇進之同遊烏奴山告成寺
作者：韋驤
朝代：宋

長風掠疏林，殘葉何悽悽。
浮雲带遠山，半壓愁眉低。
縱遊烏奴寺，乃在嘉陵西。
嘉陵清且湍，依約剡中溪。
十月未成梁，傍舟祛挈提。
篙工上下手，往往咍州犂。
繫纜即肩舁，踏石避角圭。
詰屈上嵯峨，恍若登雲梯。
下視飛鳥背，仰聽驚猿啼。
參差列佳境，畫幅展不齊。
崢嶸樓殿雄，勢欲凌烟霓。
香穗暗金像，嵐光映璇題。
寶函發神翰，熣燦壁與奎。
聖言遠如天，至理豈易稽。
洗目幸榮觀，詎止徒攀躋。
四座敬無譁，寂默桃李蹊。
遺韶動衆聽，司南警羣迷。
兹辰尤樂只，併合又将暌。
鵬摶九萬程，鷦鷯一枝棲。
其適固均耳，安中養天倪。
和蘇進之見招兼簡岑巖起
作者：韋驤
朝代：宋

夫君捧詔獨先來，趨節還先數月回。
聯事已憂將判袂，列城况是未豐財。
翻蒙雅餞同膚使，更枉清篇費美才。
若得星軺少聊緩，吐茵强酒不辭陪。
和行海門
作者：韋驤
朝代：宋

畫船輕過綠楊灣，風掠雙旗勢自翻。
筆吏濡毫寫新句，厨人鱠玉薦行樽。
翩翩舞燕随檣影，一一驚鷗破水痕。
按部從容有佳趣，蒼煙落日肯銷魂。
和見寄
作者：韋驤
朝代：宋

公到蓬瀛十五春，我猶碌碌似輕身。
自忻今日旌軒遇，却憶當年研席親。
高論聳聽多皦皦，孤衷懶叙且循循。
試將輩學樽前數，白髪相逢有幾人。
和見招
作者：韋驤
朝代：宋

仙館憩旌輿，清篇手自書。
撥煩雖欲往，俗吏得休無。
和見招遊城東園
作者：韋驤
朝代：宋

東城老圃掃青苔，竹柏深中一逕開。
桃蕊柳芽俱有意，安排春態待公来。
和見貽
作者：韋驤
朝代：宋

拘攣山邑四□□，□滯徒嗟薄宦身。
憶昨同時來視事，羡君先我作閒人。
傾心雖記多佳議，寒齒還憂失舊鄰。
安得追攀如素約，舳艫銜尾倚江濱。
和觀新曆·其一
作者：韋驤
朝代：宋

玉琯初回太簇春，新頒中朔到淮濱。
眼前節物南來雁，出處知時似智人。
和觀新曆·其二
作者：韋驤
朝代：宋

龍蛇蟄久待春雷，鴻雁圖南去却回。
山國不驚時節改，九天新賜曆書來。
和觀雪二十韻
作者：韋驤
朝代：宋

紛紛隨朔吹，及物任洪纖。
足以稱爲瑞，疏哉比撒鹽。
朝飛收羽翼，夜象晦鉤鈐。
農望先知喜，童心豈易厭。
對疑銀界色，啖勝露華甜。
寸隙期皆徧，微埃迥不兼。
豪筵賓酒壯，遠塞虜兵殱。
長坂愁羈旅，空山困隱潛。
塵懷經歲撓，清興此時添。
已變瓊鋪砌，還驚絮撲簾。
扁舟誰念戴，采筆自追淹。
野思生猶淺，詩情雅若爓。
凝眸萬頃白，引袖六花尖。
和寡思琴操，貲高憶酒簾。
江潮雲蓋水，樓閣玉妝簷。
折竹驚寒雀，衰葭擁暮鶼。
冷官饒寂寞，僻邑飬安恬。
坐患凶年久，行憂癘氣漸。
探深評尺咫，均慶及閭閻。
仰恃賢侯德，無勞太史占。